Тайланд: Беҳаловат «Осиё йўлбарси» - www.ziyouz.uz\nБош саҳифа ЯнгиликларТайланд: Беҳаловат «Осиё йўлбарси»\nТаиландда ҳарбийлар битта ҳам ўқ узмасдан ҳокимиятни эгаллашди. Янги ҳукумат мамлакатни инқироздан олиб чиқа олармикин?..\nҲиндихитой ярим оролида жойлашган Таиланд мамлакати давлат тўнтаришлари борасида бой тажриба ва тарихга эга. Конституциявий монархия тузуми ўрнатилган 1932 йилдан бери мамлакатда оз эмас — 17 марта давлат тўнтариши амалга оширилди. Ўтган ҳафта таиландликлар инқилобий ҳаракатнинг ўн саккизинчисига ҳам шоҳид бўлишди.\nҚурол ишлатишга ҳожат қолмади\n20 сентябрга ўтар кечаси Таиланд пойтахти Бангкокда ҳарбийлар томонидан давлат тўнтариши амалга оширилди. Сиёсий инқилоб бошида Таиланд қуруқликдаги қўшинлари қўмондони, генерал Сонтхи Буняратклин турди. Генерал раҳбарлигидаги ҳарбийлар ҳукумат уйи, марказий телевидение ва бошқа муҳим стратегик объектларни битта ҳам ўқ узмасдан бир неча соат ичида забт этишди. Исёнчилар коррупция ва порахўрлик ботқоғига ботган бош вазир Таксин Чинават лавозимидан четлаштирилгани, ҳукумат, парламент, Конституциявий суд тарқатиб юборилганини маълум қилишди. Амалдаги Конституция ҳам бекор бўлди.\nАслида можаро 19 сентябр куни бош вазир Таксин Чинават томонидан қуруқликдаги қўшинлар қўмондони, генерал Сонтхи Буняратклинни истеъфога чиқариш тўғрисида буйруқ берилганидан бошланди. Ню-Ёркда — БМТ Бош Ассамблеяси йиғинида иштирок этаётган бош вазир воқеаларнинг бундай кескин тус олишини тасаввур ҳам қилмаган бўлиши аниқ. Бироқ кўпдан бери ҳукумат раҳбарига мухолиф фикрда бўлиб келган генерал бу сафар очиқ-ошкора буйруққа бўйсунмади ва пировардида сиёсий тўнтаришга журъат қилди.\nҲукумат ва парламент тарқатиб юборилиши билан давлат бошқарувидаги бор ваколатлар муваққат бош вазир вазифасини бажариб турган генерал Сонтхи Буняратклин қўлига ўтди. Ҳозирда бутун мамлакатда ҳарбий ҳолат жорий этилган. Таиланднинг чекка музофотларида ҳам офицерлар раҳбарлик қилиб турибди.\nДавлат тўнтариши ташкилотчилари ҳарбийлар ҳокимияти узоғи билан икки ҳафта давом этишига ваъда беришмоқда. Ҳукумат ўрнида ташкил этилган муваққат бошқарув идораси — Сиёсий ислоҳотлар ўтказиш кенгаши раҳбари, генерал Буняратклин икки ҳафта ичида янги бош вазир тайинланишини маълум қилди. Ҳарбий қўмондоннинг фикрича, яқин кунларда келадиган янги ҳукумат ҳам узоқ ишламайди. 2007 йилнинг окятбрида бутун мамлакатда ҳукумат ва парламент учун сайлов ўтказилади. Унга қадар эса махсус комиссия мамлакатнинг янги Конституциясини ишлаб чиқади.\nҚирол номи билан!\nТаиланд халқи давлат раҳбари, қирол Пумипон Адулядетни қаттиқ ҳурмат қилади. Мамлакатни 60 йилдан бери идора қилиб келаётган қирол аллақачон миллат ифтихорига айланган (Дарвоқе, давлатни идора этиш борасида Ер юзида қирол Адулядетга етадиган бирор ҳукмдор йўқ. 1946 йилда тахтга ўтирган Таиланд қироли дунёда энг узоқ муддат ҳукмронлик қилиб келаётган монарх саналади).\nГенерал Сонтхи Буняратклин бошчилигидаги исёнчилар телевидение орқали дастлабки чиқишларидаёқ қирол Адулядетга содиқ эканликларини билдиришди. Бу жиҳатдан ҳарбий қўмондоннинг узоқни кўра билиш қобилиятига тан бермай илож йўқ. Чунки қирол миллат рамзи даражасида улуғланадиган Таиланд шароитида давлат тўнтариши ташкилотчиси ҳукмдорга содиқлигини эълон қилмаганда эди, инқилобий ҳаракат олдинги қўзғолонлардек оммавий норозиликларни келтириб чиқариши мумкин эди.\nЎзининг 78 йиллик умри давомида 17 та давлат тўнтариши, 15 та Конституция, 20 та бош вазирни кўрган қирол Адулядет дастлаб давлат тўнтариши борасида очиқ муносабат билдирмади. Бироқ кўп ўтмай, ҳукмдорнинг бош вазир Чинават истеъфосини қўллаб-қувватлаши ва муваққат раҳбарликка генерал Сонтхи Буняратклинни тайинлагани маълум бўлди. Шу билан генерал Сонтхи Буняратклин тарафдорлари кўчасида байрам бошланди.\nПорахўрликда айбланаётган бош вазир\nТабиийки, Таиланддаги давлат тўнтариши дунё ҳамжамияти учун кутилмаган ҳодиса бўлди. Бироқ мамлакат халқи ана шундай кескин воқеа бўлиши ва Таксин Чинават ҳукуматдан четлаштирилишини сезиб, балки кутиб турган эди…\nДавлат тўнтаришини бир гуруҳ ҳарбийлар хоҳиши билан амалга оширилган тасодифий ҳодиса дейиш нотўғри бўлур эди. Аслида Таиландда сўнгги пайтда юзага келган сиёсий ва иқтисодий инқироз ана шундай кескин ўзгаришни тақозо этар эди. Генерал Буняратклин бошчилигидаги ҳарбийлар эса ана шу зарурий вазифанинг ижрочилари бўлишди, холос.\nДавлат тўнтариши ташкилотчилари томонидан бош вазир Таксин Чинаватнинг коррупция ва порахўрликда айбланаётгани янгилик эмас. Телекоммуникация соҳасидаги бизнеси билан катта давлатга эга бўлган миллионер бош вазир кўпдан бери даромадини яшириш, солиқларни тўламаслик, мансабидан шахсий манфаати йўлида фойдаланиш каби жиддий жиноий айбловлар билан танқид қилиб келинар эди. Охир-оқибат Таиланд бош вазирининг тақдири ҳам италиялик ҳамкасби — медиа-бизнес орқасидан бойлик орттирган Силвио Берлускони қисматига ўхшаш бўлди. Фақат Берлусконининг омади чопгани — иқтисодий жиноятларда айбланган Италия бош вазири тинчгина истеъфога чиқиб олди.\nТаиландликлар нимадан норози?\nТаксин Чинават обрўсининг кескин тушиб кетишига сабаб бўлган яна бир ҳодиса йил аввалида рўй берди. Февраль ойида кутилмаганда бош вазир икки палатали парламентни тарқатиб юборди ва муддатдан олдин сайлов жорий қилди. Сайловда эса бош вазирнинг «Таиландликлар таиландликларни севади» партияси ғалабага эришди. Мухолифат овоз бериш жараёни қонунга зид ўтгани, натижалар сохталаштирилганидан шикоят қилиб Конституциявий судга мурожаат қилди. Суд мухолифат фикрини тўғри деб топди. Чинават ташаббуси билан ўтказилган сайлов натижалари бекор қилинди. Бу эса бош вазирнинг сиёсий нуфузига катта путур етказди. Охир-оқибат муддатдан олдинги сайлов муддатдан олдинги истеъфога олиб келди.\nТаиланд давлати 1990-йилларда Жанубий Корея, Тайван, Малайзия каби Осиё мамлакатлари қатори юқори иқтисодий ютуқларга эришди ва мамлакатга «Осиё йўлбарси» деган ном берилди. Бироқ сўнгги йилларда Таиланд иқтисодида юзага келган депсиниш ҳолати қийинчилик ва муаммолар келтириб чиқарди. Минглаб инсонларни ҳаётдан олиб кетган даҳшатли тўфон, парранда гриппи каби офатлар ҳам «Осиё йўлбарси» иқтисодига кучли зарар етказди. Табиий офат ва иқтисодий инқироз келтирган молиявий зарарни тиклашдек залворли вазифасини Таксин Чинават ҳукумати уддалай олмади. Боз устига, Ҳиндихитой мамлакатининг фоҳишабозлик борасида ҳали-ҳануз дунёда энг олдинги ўринларда туришида ҳам ҳукуматнинг ҳиссаси йўқ эмас…\nБалки шунинг учундир, таиландликлар ҳукумат тепасига зўрлик билан бўлсада, ҳарбийлар келишини қўллаб-қувватлашди. «Бангкок пост» газетаси ўтказган ижтимоий сўров натижаларига кўра, 83,9 фоиз аҳоли генерал Буняратклин раҳбарлигида амалга оширилган давлат тўнтаришини маъқул деб ҳисоблайди.\nЯнги ҳукумат тараддуди\nДарвоқе, Таиландда амалга оширилган давлат тўнтариши борасида етакчи давлатлар муносабати хусусида. АҚШ Таиланддаги сўнгги ҳодисалардан хавотирда экани ва ҳаммаси қонуний якун топишига умид қилажагини билдирди. Бироқ Оқ уй маъмурияти Вашингтоннинг яқин иттифоқчиларидан бўлиб келган Таксин Чинаватнинг яна бош вазирликка қайтиши масаласига тўхталиб ўтирмади. Бошқа етакчи давлатлар ташқи сиёсат маҳкамаларининг Бангкокдаги воқеликка муносабатида дипломатик бетарафлик сезилиб туради. Европа Иттифоқи эса Таиланддаги ҳарбий тўнтаришни кескин қоралади ва бу ҳолатни демократияга зид деб баҳолади.\nБироқ Европа Иттифоқининг танқидий муносабатини барибир таиландликлар эшитишолмади. Сабаби, муваққат ҳукумат томонидан халқаро телеканалларнинг кабель ва сунъий йўлдош орқали эфирга берилиши тўхтатиб қўйилган. Шунингдек, мамлакатда чоп этиладиган матбуот нашрлари ва телерадиоканаллар ҳам қаттиқ назоратга олинган. Албатта, мамлакатда ҳарбий ҳолат жорий этилган ва ҳукуматни ҳам погонли зобитлар идора қилаётган ҳолатда бундан яхшисини умид қилиб бўлмайди.\nҲукуматдан четлаштирилган Таксин Чинават эса Ню-Ёркдан тўғри Лондонга равона бўлди. Айни пайтда махсус комиссия томонидан собиқ бош вазир ва унинг яқинларига қарашли бўлган мол-мулк текширилмоқда. Муваққат ҳукумат раҳбари бош вазир ўз қилмишига яраша жазо олажагини ҳам маълум қилган. Шундай бўлгач, миллионер Таксин Чинават ватанига келиб қамалгандан Лондонда хотиржам яшашни афзал билса, эҳтимол.\nГенерал Буняратклин тсивилизациялашган дунёда ҳарбийлар ҳокимияти узоқ турмаслигини яхши билади. Шунинг учун ҳам у обрў-эътибори борида ҳукуматни муносиб одамга топшириш тараддудида. Асосийси, ҳарбий тўнтариш туфайли генерал қўмондонлик лавозимини сақлаб қолди. Янги келадиган бош вазир ҳам ортиқча душман кўпайтирмаслик учун генерални ўз мансабида қолдириши эҳтимоли кучлироқ.\nҲозирча Таиланд ҳукумати раҳбарлигига асосий номзодлар БМТнинг савдо ва ривожланиш бўйича ташкилоти (ЮНКТАД) бош котиби Супачай Паничпакди ҳамда Таиланд банки бошқарувчиси Придяторн Девакула бўлиб турибди. Бунгача узоқ йиллар Жаҳон савдо ташкилотига раҳбарлик қилган Супачай Паничпакди Таиланддан чиққан, халқаро миқёсда катта нуфузга эга дипломат саналади. Мамлакатнинг етакчи банки бошқарувчиси бўлган Придяторн Девакуланинг ҳам имконияти ёмон эмас. Ана шу арбоблардан бири яқин кунларда Таиланд ҳукумати раҳбарлигига келиши мумкин. Бироқ сўнгги хабарларга қараганда, собиқ бош вазир Таксин Чинават тарафдори бўлган юқори лавозимли ҳарбийлар ҳам қўл қовуштириб ўтиргани йўқ…\n← Аввалги Аввалги Исроил: Терговга тортилган президент\nКейинги → Кейинги: Грузия: Жосуслик ўйинлари ортида қандай сиёсий манфаат яширинган?


08:08 / 09.11.2018\nХитой телевидениеси ходимлари сенсацион янгилик – сунъий онг негизида яратилган виртуал бошловчини тақдим қилишди. Бу ҳақда Хитой марказий телевидениеси маълум қилди. ОАВ маълумотларига кўра, кибержурналистнинг тақдимоти Чжэцзян вилоятида ўтган интернетни бошқариш бўйича халқаро анжуманда ўтди.\nМаълум қилинишича, виртуал бошловчи ўзидан голограммани акс эттириб, уни мамлакатдаги таниқли журналист Цю Хаонинг ташқи кўриниши ва овозидан фойдаланиб яратишган. Кибербошловчини яратганларнинг айтишича, исталган одамни виртуал бошловчи прототипига айлантириш мумкин. Бунинг учун махсус дастурга бошловчи тасвирга олинган видеони юклаш кифоя қилади ва дастур бу бошловчининг имо-ишоралари, мимикаси ва образини аниқ қайтара олади.\nТаъкидланишича, виртуал бошловчи ёрдамида телевизион контентни ишлаб чиқаришни анча арзонлаштириш мумкин: бундай бошловчини грим қилишга ҳожат бўлмайди, унга на студия, на теле- ва овоз оператори керак бўлади ва энг асосийси, у кунига 24 соат, таътил ва дам олишларсиз мутлақо бепул ишлаши мумкин.


ЙПХ ходимининг қоидабузарлиги танқидга учради - - - www.Voydoda.com - Развлекательный портал -\nГлавная » 2016 » Февраль » 6\n06 Фев 2016(23:19)\nВоқеа Шаҳар 1-сон юқумли касалликлар клиник шифохонаси қаршисидаги Қоратош кўчасида содир бўлган.\nСўнгги вақтларда Водители Ташкента гуруҳи анча тинчланиб қолган эди. Гуруҳ фойдаланувчиси Sunnatilla Madjidov’нинг жойлаган сурати тин олган муҳокамаларни яна жонлантириб юборди. Суратда ЙПХ ходими бошқариб кетаётган Chevrolet Lacetti русумли хизмат автомобили Ўзбекистон Республикасида белгиланган Йўл ҳаракати хавфсизлиги қоидаларига зид тарзда қарама-қарши йўлларни ажратиб турувчи йўл чизиғини босганча, бамайлихотир йўлнинг нариги томонига ўтиб бораётгани тасвирланган.\nСурат муаллифи воқеанинг ишончлилигини таъминлаш мақсадида автомобилнинг рақамини ҳам илова қилган. Маълум бўлишича, бу сурат Шаҳар 1-сон юқумли касалликлар клиник шифохонаси қаршисидаги Қоратош кўчасида туширилган. Гуруҳ аъзолари эса мазкур воқеа юзасидан ўз фикр-мулоҳаларини билдирар эканлар, автомобилни бошқариб кетаётган ЙПХ ходимини аёвсиз танқид қилмоқдалар.\nЯқиндагина ЙПХ ходими қоидабузарлиги учун фуқаро мурожати асосида жаримага тортилгани ҳақидаги хабар бутун республикага тарқашга улгурган эди. Қизиқ, ИИВ ЙҲХ Бош бошқармаси навбатдаги вазиятга нисбатан қандай чора кўраркин?\nТеги: ЙПХ ходимининг қоидабузарлиги танқи


ОДАМЛАР ҚАЛБИДАН АНИҚ АМАЛИЙ ИШЛАР БИЛАН ЖОЙ ОЛИШ КЕРАК - Ўзбекистон овози газетаси\nОДАМЛАР ҚАЛБИДАН АНИҚ АМАЛИЙ ИШЛАР БИЛАН ЖОЙ ОЛИШ КЕРАК\nПарламент ва сиёсий партиялар вакиллари билан ўтказилган видеоселектор йиғилишига бир йил бўлди. Шу вақт ичида нималар ўзгарди? Қатъият ва ташаббускорлик ўсдими? Олдинда яна қандай вазифалар турибди?..\nХабарингиз бор, 2017 йил 12 июль куни Олий Мажлис палаталари, сиёсий партиялар ҳамда Ўзбекистон экологик ҳаракати вакиллари билан видеоселектор йиғилиши ўтказилган эди. Ўша учрашувда Президент Шавкат Мирзиёев маърузасида сиёсий партиялар ва уларнинг парламентдаги фракцияларида ташаббус етишмаётгани, жойлардаги партия ташкилотлари фаолияти талаб даражасида эмаслиги, партиялар ва депутатлар сайловчилар ишончини оқлашга астойдил ҳаракат қилмаётгани, қонун ижодкорлигини такомиллаштириш ҳамда парламент таъсирчанлигини ошириш жараёнларида сусткашликларга йўл қўйилаётгани танқидий таҳлил этилганди.\nОрадан бир йил ўтди. Шу давр ичида сиёсий партиялар фаолиятида жонланиш кузатилдими, билдирилган танқидий фикрлардан тегишли хулосалар қилиндими? Умуман, одамлар ишончини оқлаш йўлида қандай амалий ишларга қўл урилди?..\nОлий Мажлис Қонунчилик палатаси Спикери ўринбосари, Ўзбекистон ХДП фракцияси раҳбари Ҳотамжон Кетмонов қуйи палата расмий сайтидаги чиқишида ана шу масалалар хусусида фикр юритди.\nАйтиш жоизки, давлатимиз раҳбари томонидан депутатлар фаоллигини янада ошириш, парламент ва парламентдаги фракциялар ҳамда сиёсий партиялар фаолиятидаги камчиликларни бартараф қилиш, сайловчилар ишончини қозониш юзасидан аниқ таклифлар билдирилгани ҳар биримизга катта масъулият юклади, дейди қуйи палата Спикери ўринбосари.\nШундан сўнг Ўзбекистон Халқ демократик партияси сиёсий мафкурасининг устувор йўналишлари ва партиянинг дастурий мақсадлари қайтадан кўриб чиқилди, «2017 — 2021 йилларда Ўзбекистон Республикасини ривожлантиришнинг бешта устувор йўналишлари бўйича Ҳаракатлар стратегияси» билан боғлиқлиги акс эттирилди, партия доимий электорати таркибига кирувчи асосий ижтимоий гуруҳларга аниқликлар киритилиб, партиянинг мафкуравий ғоя ҳамда мақсадлари янада бойитилди.\nЎтган давр мобайнида фракциямиз аъзолари Сайловолди дастуримиздан келиб чиқиб, ижтимоий ҳимояга муҳтож аҳоли қатламларининг ҳақ-ҳуқуқларини ҳимоя қилиш бўйича қонунчиликнинг ҳуқуқий асосларини такомиллаштиришга оид 13 та қонун лойиҳасини ишлаб чиқишда ташаббус кўрсатди. Шунингдек, Қонунчилик палатасида кўриб чиқилган 97 та Қонунга фракция томонидан 205 та таклиф тайёрланди.\nВидеоселектор йиғилишида депутатларнинг қонун ижодкорлиги бўйича фаолияти ҳам таҳлил қилинган, бу борада ташаббускорлик етишмаётгани алоҳида таъкидланган эди. Фракция раҳбари ўз чиқишида бу масалага бир неча бор эътибор қаратган:\nПартиямиз томонидан «Иссиқлик таъминоти тўғрисида»ги Ўзбекистон Республикаси қонуни лойиҳаси ишлаб чиқилди. Шунингдек, «Фуқароларнинг давлат пенсия таъминоти тўғрисида»ги Ўзбекистон Республикаси қонунига ўзгартишлар киритиш тўғрисида»ги ва «Уй-жой мулкдорларининг ширкатлари тўғрисида»ги қонун лойиҳаларида фойдаланиш учун таклифлар киритилди.\nЎзбекистон Ногиронлар жамияти, Ўзбекистон фахрийларининг ижтимоий фаолиятини қўллаб-қувватлаш «Нуроний» жамғармаси, Кўзи ожизлар, Карлар жамиятлари, Ногиронлар ассоциацияси билан тузилган меморандумлар доирасида меҳнат ва уруш фахрийлари пансионатлари, «Саховат», «Мурувват» ва «Меҳрибонлик» уйлари, ногирон болалар учун мактаб-интернатларнинг моддий-техника базасини мустаҳкамлаш, сифатли тиббий хизматларни олиш учун шароитлар яратиш ва ёлғиз қариялар, пенсионерлар, ногиронлиги бўлган шахсларнинг ҳаётий эҳтиёжларини тўлақонли қондириш масалалари тегишли ишчи гуруҳ аъзолари ҳамда жойлардаги партия гуруҳлари томонидан доимий ўрганиб борилди. Ўрганишлар натижасида аниқланган 77 муаммо партиянинг ваколатли органлари томонидан ҳал этилишига эришилди. Шунингдек, кўтарилган масалалар бўйича ишлаб чиқилган 50 дан ортиқ таклифлар умумлаштирилиб, «Ногиронлиги бўлган шахсларнинг ҳуқуқлари тўғрисида»ги қонун лойиҳасини тайёрлаётган республика ишчи гуруҳига тақдим этилди.\nФракция аъзоларининг жойларда аҳоли билан мулоқотлари давомида фуқароларнинг руҳий соғлиғини текширувдан ўтказиш, руҳий ҳолати бузилган шахсларни профилактика қилиш, уларга ташхис қўйиш, даволаш масалаларида муаммолар борлиги аниқланган эди. Ушбу муаммолар давлатимиз раҳбарининг «Психиатрия ёрдами кўрсатиш тизимини тубдан такомиллаштириш чора-тадбирлари тўғрисида»ги қарорида ўз аксини топиб, соҳани ривожлантириш, мавжуд муаммоларни ҳал этишда муҳим омил бўлди. Шунингдек, 2000 йили қабул қилинган «Психиатрия ёрдами тўғрисида»ги Қонунни янги таҳрирда қабул қилиш бўйича фракция ташаббуси ишлаб чиқилди.\nВидеоселектор йиғилишида сиёсий партияларнинг марказий идоралари билан бирга, ҳудудий ташкилотлари фаолияти ҳам атрофлича таҳлил этилиб, улар ўртасидаги боғлиқликни мустаҳкамлаш масалаларига эътибор берилган эди. Бу борадаги вазиятни ўзгартириш учун қандай чоралар амалга оширилди?..\nФаолиятимиз самарадорлигини оширишда, партиямизда жорий этилган «марказ — вилоят — туман» тартибида ишлайдиган янги тизим муҳим ўрин тутмоқда, дейди Ҳ.Кетмонов. Айнан шу тизим орқали парламент аъзоларининг иш услуби партиянинг вилоят, туман, шаҳар кенгашларига етказиляпти. Бир вақтнинг ўзида маҳаллий Кенгашларни фракцияда кўриб чиқилаётган масалалардан етарлича хабардор қилиб бориш тизими ишлаётгани натижасида партия ташкилотларидан қонун лойиҳаларига келиб тушган 60 га яқин таклифлар умумлаштирилиб, фракция муҳокамасига киритилди.\nПрезидентимиз таъбири билан айтганда, қонуннинг бирдан-бир манбаи ва муаллифи том маънода халқ бўлиши шарт. Шундан келиб чиқиб, ҳар бир қонун лойиҳаси юзасидан фикр ҳамда таклифларни қуйидан — фуқаролардан, сайловчилардан, жойлардаги депутатлардан олиш тартиби жорий этилди. Натижада улардан 70 га яқин яхши таклифлар олиниб, фракция йиғилишларида кўриб чиқилди.\nПарламент назорати институтидан фойдаланишда ҳам фракциямиз фаоллиги ошганини эътироф этиш лозим. «Ҳудудларда аҳоли бандлиги масаласида йўл қўйилаётган расмиятчиликларни бартараф этиш, аҳолини иш билан таъминлаш ҳамда меҳнат бозорида ишчи кучига бўлган талабни оширишга олиб келадиган чора-тадбирларни амалга ошириш борасида олиб борилаётган ишлар тўғрисида»ги Бандлик ва меҳнат муносабатлари вазирининг ахбороти фракция ташаббуси билан «Ҳукумат соати»га олиб чиқилди. Қолаверса, парламент эшитуви доирасида соғлиқни сақлаш вазирининг «Мамлакатимизда ногиронликни белгилаш амалиёти ва уни такомиллаштириш борасида олиб борилаётган ишлар тўғрисида»ги ахбороти эшитилди.\nЎтган давр мобайнида партиямиз ўзининг ҳар бир йўналишларини қайта кўриб чиқиб, «йўл хариталари»ни ишлаб чиқди. Унга кўра, асосий эътибор халқ билан мулоқотга қаратилди. Хонадонма-хонадон юриш, Жамоатчилик қабулхоналари ишини янги замонавий ёндашувлар асосида ташкил қилиш, жойларда режа-график асосида партия раҳбарлари ва депутатларимизнинг сайёр қабулларга чиқишлари биринчи вазифа қилиб белгиланди. Натижада ўтган олти ойлик вақт давомида 18 минг нафар фуқаро билан мулоқот ўтказилди, 16 мингга яқин мурожаатлар келиб тушди. Уларнинг 11360 таси ёки 71 фоизи ижобий ҳал қилинди.\nФракция аъзоларининг тизимли равишда 10 кунлик жойларга чиқиши, одамлар билан мулоқотлар ўтказиб, уларнинг муаммоларини ўрганиши бугунги кунда ўзининг ижобий натижасини бермоқда. 7112 хонадонга кирилиб, 34 минг 305 нафар аҳоли билан, жумладан, 7 минг 446 нафар тадбиркорлик субъекти вакили билан суҳбатлашилди. Учрашувларда жами 4 минг 391 масала кўтарилиб, уларнинг аксарияти жойида ҳал этилди. 81 масала фракциянинг кенгайтирилган йиғилишларида муҳокама қилиниб, қабул қилинган қарорлар ижроси таъминланди.\nЭришилган натижалардан кўнгил тўляптими? Галдаги муҳим вазифалар нималардан иборат?.. Ҳ.Кетмонов ўз чиқишида бу масалаларга ҳам алоҳида тўхталиб ўтган:\n...Юқоридаги ишлар партия ўз олдига қўйган вазифаларини тўлақонли амалга оширяпти, дегани эмас. Ҳали олдимизда амалга оширишимиз лозим бўлган тадбирлар, қолаверса, фаолиятимизда ҳам қатор камчиликлар мавжуд.\nТан олиш керак, жойларда аҳоли, хусусан, электоратимизни безовта қилаётган муаммолар ўз ечимини кутмоқда. Кам таъминланган оилаларни уй-жой билан таъминлаш, бандлик масалалари, пенсионерлар, боқувчисини йўқотганлар, якка-ёлғиз қариялар билан олиб бораётган ишларимиз талаб даражасида эмас. Ижтимоий дорихоналар фаолияти ҳам аҳолини қониқтирмаяпти.\nШундай экан, электоратимиз манфаатларини ҳимоя қилиш борасидаги фаолиятимизни янада жонлантиришни замоннинг ўзи тақозо қиляпти. Мавжуд муаммо ва камчиликларни бартараф этиш чораларини кўриш баробарида, уларнинг юзага келишига сабаб бўлаётган омилларни ҳам чуқур ўрганиш ва олдини олиш муҳим ўрин тутади. Бунинг учун эса барча бўғиндаги депутатлик бирлашмалари ишини янада фаоллаштириш, парламент ҳамда депутатлик назорати, депутатлик сўрови, тегишли давлат идоралари раҳбарлари ахборотларини эшитиш каби ваколатлардан самарали фойдаланиш зарур.\nПрезидентимиз таъбири билан айтганда, баландпарвоз гапларни четга суриб, аниқ амалий ишлар билан одамларимиз, сайловчиларимиз ишончини қозонишимиз, уларнинг қалбидан жой олишимиз керак. Ўзбекистон ХДП фракцияси раҳбари ўз фикрини шундай якунлаган.


Табиат “туҳфаси”: АҚШда ўрмон ёнғинлари тобора авж олмоқда (фоторепортаж) | Qalampir.uz\nТабиат “туҳфаси”: АҚШда ўрмон ёнғинлари тобора авж олмоқда (фоторепортаж)\nОлам\t05 Август 12:40 4448\nТуркия олов ичида: ўрмон ёнғинлари электр станциясига ҳам етиб келди (видео)\nАҚШнинг Калифорния штатида Dixie деб номланган йирик ёнғин сўнгги бир неча кун ичида 110 минг гектардан зиёд майдонни қамраб олди. Бу ҳақда маҳаллий ўт ўчириш хизмати сайтида хабар берилган.\nЖорий йилнинг 14 июль куни Шимолий Калифорния штатининг Бьютт ва Плюмас округларида бошланган ёнғин сўнгги бир неча кун ичида жуда тез ўсган ва 110 минг гектар майдонни эгаллаган. Ёнғиннинг 35 фоизигина ўчирилган.\nМаҳаллий ўт ўчирувчилар бўлимининг хабар беришича, кучли шамол ва тик рельеф оловни ўчиришни қийинлаштирмоқда. Иссиқ, қуруқ об-ҳаво оловни ёйишда давом этиши кутилмоқда.\n3 август куни аланга натижасида тахминан 15 минг одам эвакуация қилинган. Ёнғин аллақачон 67 та уйни вайрон қилган. Аҳоли орасида қурбонлар ҳақида маълумот йўқ.\nШунингдек, Орегон штатида жорий йилнинг 6 июлидан бошлаб, Bootleg ёнғинлари давом этмоқда. Ўт ўчирувчилар маълумотларига кўра, у 167 минг гектардан ортиқ майдонни қамраб олган. Қайд этилишича, бу ёнғин тахминан 84 фоиз ўчирилган.\nМиллий идоралараро ёнғинга қарши марказ маълумотларига кўра, 3 август ҳолатига 20 мингдан ортиқ ўт ўчирувчилар ва ёрдамчи ходимлар АҚШнинг 13 штатида 7 минг 560 квадрат километр майдонда 97 та катта, фаол ўрмон ёнғинларига қарши курашган.\nЭслатиб ўтамиз, жорий йилнинг 28 июлида Туркияда ҳам ўрмон ёнғинлари бошланди. Ёнғин мамлакатнинг бир қанча вилоятларига тарқалган. Шунингдек, Грецияда рекорд ҳарорат туфайли катта ёнғинлар содир бўлгани ҳақида хабар бергандик.\nАҚШ Калифорния Орегон\n22 Сентябрь 15:47 47760\n23 Сентябрь 16:54 36090\n24 Сентябрь 07:41 31001\n22 Сентябрь 16:48 28114\n23 Сентябрь 08:03 24099


Икбол Исаков: ижтимоий тармоқлар учун видеоларни қандай тайёрлаш керак? - Cabar School\nCabar School / Video / Видеоуроки по журналистике / Икбол Исаков: ижтимоий тармоқлар учун видеоларни қандай тайёрлаш керак?\nИкбол Исаков: ижтимоий тармоқлар учун видеоларни қандай тайёрлаш керак?\nYouTube’нинг статистик маълумотларига кўра, ушбу тармоққа ҳар дақиқада 300 соатлик видео юкланади ва ҳар куни 5 миллиардан ортиқ видеолар кўрилади. Хўш, шунча видео орасида сизнинг видеоингиз йўқолиб кетмаслиги учун нима қилиш керак?\nБиз сиз билан ижтимоий тармоқ учун қандай видеолар тайёрлаш бўйича амалий маслаҳатларни кўриб чиқамиз. Бундай қарорга келиш учун кўплаб факторлар асос бўла олади.\nБиринчидан, видеонинг мавзуси. Бу мавзу аудитория учун қанчалик қизиқ бўла олади? Шунинг учун видео тайёрлашдан аввал сиз видеони ким учун тайёрлаётган эканингизни билишингиз жуда мухим. Аудитория ҳақида яхшилаб ўйлаб кўринг. Видеони ким кўради? Сиз танлаган аудитория учун қандай мавзулар қизиқ бўлиши мумкин? Уларни видео кўришга нима мажбур қила олади?\nВидео жуда ҳам узун бўлиши керак эмас. У максимал даражада қисқа бўлиши мақсадга мувофиқ.\nҲозирги кунда янгилик ва хабарлар билан ишловчи агентликлар 1 дақиқа атрофидаги видеолар тайёрламоқда. Чунки бир дақиқадан ортиқ видео аудитория учун, биринчидан, жуда ҳам узун – улар видеонинг тугашини кутмайдилар. Агар бу мавзуга қизиққан кам сонли инсонларни хисобга олмасак, қолганлар бу видеога қизиқмаслик хавфи кўпроқ, сабаби узоқ видеолар мегабайт жихатидан ҳам оғир ҳисобланади. Аудиториянинг эса интернет трафиги чекланган. Улар ўз мегабайтларини шунчаки ишлатиб юборишни истамайдилар.\nОрқа фондаги овозга катта эътибор қаратинг. Видеода акс садо ёки ортиқча овозлар аралашиб кетмаслиги жуда ҳам мухим.\nВидеога олиш жараёнига келсак.\nЖуда мухим! Ҳеч қачон видеони вертикал шаклда тасвирга олманг.\nТелефонингизни вертикал эмас, горизантал ҳолатда ушланг!\nНега? Чунки уйингиздаги телевизор вертикал эмас, балки горизантал ҳолатда туради! Сиз кинотеатрдасиз. Экран ҳам горизонтал ҳолатда. Вертикал эмас.\nТелефонни маҳкам ушланг. У қимирламаслиги керак. Қўлдан тушиб кетиши тўғрисида умуман гап бўлиши мумкин эмас. Айниқса жонли эфир вақтида. Сиз видео кўриб турган пайтда ёнбошлаб қолган ёхуд қўлдан тушиб кетган телефонни сифатсиз тасвирини кўришни истамасангиз керак?\nАгар сиз видео билан жиддий шуғулланишга қарор қилган бўлсангиз, у ҳолда телефон учун штатив сотиб олинг. Штатив тасвирга олиш жараёнида телефоннинг қимирлаб кетмаслигини таъминлайди.\nСизнинг орқангизда кўзингиз борми? Менда йўқ.\nШунинг учун селфи видеога олиш жараёнида албатта барча нарсалар жойида эканига ёки ортиқча бирон нарса йўқлигига аҳамият беринг. Сиз жуда ҳам яхши видео олишингиз мумкин, лекин тасвирда сизнинг дивандаги пайпоғингиз кўриниб қолса, омад кафолатланади, фақат ёмон тарафга.\nСиз танлаган фон видеонинг мавзусига мос келиши зарур. Агар сиз физика фанига оид видео олаётган бўлсангиз, фонда мавзуга оид нарсалар бўлиши керак. Дунёнинг сиёсий харитаси эмас.\nАйни шу қоидалар бошқа бирор кишини тасвирга олиш жараёнида ҳам ўзгармайди. Асосийси сиз у инсонни тасвирга олаётганингиз ҳақида огоҳлантиришни унутманг!\nОлинган видеони монтаж қилиш мумкин. Яъни кераксиз жойларни қирқиб ташлаш. Эффект қўшиш. Овоз ёзиб, уни видеога ёки суратга қўшиб қўйиш мумкин.\nБунинг учун кўплаб махсус дастурлар мавжуд. Масалан, Kinemaster, Vivavideo, InShot, Quik Video Eitor ва бошқалар. Уларнинг барчаси бир мақсадда қўлланилади.\nУларнинг қандай ишлаши, видеони қандай ўзгартиши борасида кўплаб видео дарсларни топиш мумкин.\nАйни пайтда катта аудитория тўплаш учун видео билан ишлашни билишингиз керак. Мен бугун сизга ижтимоий тармоқ учун олинадиган видеоларга керак бўлган оддий, лекин мухим жихатларни айтиб ўтдим.


Ходимларга ҳисоблаб ёзиш бўйича ҳисоб-китобми? Бу осон! | NORMA.UZ\n“Жавоб берамиз!” хизматининг фойдаланувчилари ҳаммасидан ҳам кўра кўпроқ ходимларга иш ҳақи ҳисоблаш, ЖШДС ҳисоб-китоби, таътил пули ҳамда касаллик варақаси ... ҳақида савол беришади. Маълумки, талаб таклифни юзага келтиради ҳамда буларни амалга оширишга ёрдам берадиган тизим бизда бор!\nТанишинг – “Ходимлар билан ҳисоб-китоблар” электрон маълумотнома тизими.\nУ “Norma” маҳсулотларининг умумий дастурий қобиғида яратилган, шунинг учун барча қулайликлар – тушунарли қидирув, бўлимлар бўйича белгилаш ва бошқа қулай функциялар – сақланган. Шу билан бирга дастурий маҳсулотларни сотиб олаётган фойдаланувчиларга бонуслар ҳам тақдим этилади.\nЭлектрон маълумотнома тизими ўз ходимларига иш ҳақи ҳисоблайдиган барча учун мўлжалланган, лекин қуйидаги ташкилотларнинг бухгалтерлари унга алоҳида эътибор қаратишларини тавсия қиламиз:\nваколатхоналар, чет эл ташкилотлари филиаллари;\nбюджет муассасалари ва ташкилотлари;\nшартномага асосан ташқи корхоналарга иш ҳақи, иш ҳақи бўйича солиқлар ва ажратмалар ҳисоблайдиган корхоналар;\nностандарт тўловларни амалга оширадиган корхоналар;\nмикрофирмалар ҳамда уларни фақат меҳнатга ҳақ тўлаш ва бошқа тўловлар, шунингдек, улар билан боғлиқ бюджет, жамғармаларга тўловлар ва ҳ.к. қизиқтирадиганлар.\nТизимда қуйидагилар батафсил кўриб чиқилади:\nиш вақтини ҳисобга олиш усуллари,\nмеҳнатга ҳақ тўлаш шакллари ва тизимлари,\nтурли режимларда ва иш шароитларида меҳнатга ҳақ тўлаш бўйича ҳисоб-китоблар,\nўриндошлар, касаначилар, мавсумий ишчилар, вахта ишчилари, бюджет соҳаси, таълим ва соғлиқни сақлаш ходимлари меҳнатига ҳақ тўлаш хусусиятлари,\nжисмоний шахслар даромадларига солиқ солиш,\nалиментларни ушлаб қолиш, зарарни қоплаш,\nнафақаларни ҳисоблаш ва тўлаш тартиби,\nмеҳнат таътили тақдим қилиш ва таътил пули бериш тартиби,\nишдан бўшаганда ҳисоб-китоблар.\nБарча ахборотга аниқ ҳисоб-китоблар, бирламчи ҳужжатларни расмийлаштириш мисоллари ҳамда норматив-ҳуқуқий ҳужжатлар қоидаларига ҳаволалар йўлдош бўлади.\nБиз сиз учун тизимда иш ҳақи ҳисоблаш; ЖШДС, Пенсия жамғармасига суғурта бадаллари, ШЖБПҲ бўйича ушланмалар; касаллик варақаси, ҳомиладорлик ва туғиш бўйича нафақа ҳисоблаш; меҳнат таътили ҳисоб-китоби ва тўлови ва бошқалар бўйича тавсиялар тўплаганмиз.\nҲа, сал бўлмаса унатаётибмиз, “Ходимлар билан ҳисоб-китоблар” – бу бизнинг энг фойдаланиш учун қулай таклифларимиздан бири ҳамда бошқа маҳсулотларимиз фойдаланувчилари учун бонус нархида, яъни 3 ЭКИҲга реализация қилинади.


Ҳайит намози ўқилмайдиган бўлди. Ўрнига уйда Зуҳо намози ўқиш тавсия этилди » Фаровон юрт\nҲайит намози ўқилмайдиган бўлди. Ўрнига уйда Зуҳо намози ўқиш тавсия этилди\nЎзбекистон мусулмонлари идораси Уламолар кенгаши коронавирус билан боғлиқ вазиятдан келиб чиқиб, фатво эълон қилди. Унга кўра, Қурбон ҳайити намози бекор қилинди, ўрнига уйда Зуҳо намозини ўқиш тавсия этилди. Шунингдек, жума намозлари ҳам тўхтатилмоқда. Қуйида фатво матни тўлиқ ҳолда келтириб ўтилади.\nБисмиллаҳир Роҳманир Роҳийм,\nМуҳтарам мўмин-мусулмон биродарлар, азиз юртдошлар!\nЖаҳон оммавий ахборот воситалари тарқатаётган хабарларга кўра, қарийб бир ярим йилдан бери инсониятга синов, имтиҳон бўлиб келган вабо – коронавирус пандемияси учинчи, айрим мамлакатларда тўртинчи тўлқин тарзида намоён бўлмоқда. Аллоҳга шукрки, ўтган йили ҳукуматимиз ва Ўзбекистон мусулмонлари идораси амалга оширган қатор чора-тадбирлар сабаб ушбу касалликнинг оқибатлари бирмунча енгил кечди. Аммо бу йилги ёз чилласи кириб келиши билан вируснинг тарқалиши яна авж олди.\nДинимизда инсоннинг жони, эътиқоди, ақли, моли ва обрўсини сақлаш муҳим асослардан биридир. Уларга зарар етадиган ҳолатларда шариат ўз талабларини инсониятга енгиллатади.\nМамлакатимизда касалликнинг кенг ёйилиб кетиши олдини олиш, унинг асоратларини енгиллатиш бўйича катта ҳажмдаги ишлар амалга ошириб келинмоқда. Жамоат жойларида тўпланмаслик, йирик тантана ва тадбирлар ўтказмаслик, ниқоб тақиш, ўзаро масофа сақлаш ва вакцина олиш бўйича чора-тадбирлар шулар жумласидандир.\nCOVID-19 вабоси асосан, ҳаво-томчи, қўл бериб сўрашиш каби ҳолатларда юқади. Шундай экан, жамоа бўлиб тўпланиш ҳолатлари ушбу хатарли вируснинг тарқалишига асосий сабаб бўлмоқда. Аллоҳ таоло Қуръони каримда шундай марҳамат қилади:\n“Ўзингизни ҳалокатга дучор қилманг. Эҳсон қилинг, албатта Аллоҳ эҳсон қилувчиларни хуш кўрадир” (Бақара сураси, 195-оят).\nБу оятда мўмин-мусулмонлар ҳалокатга сабаб бўладиган ишлардан тийилишга буюрилган.\nАбу Саъид ал-Худрий разияллоҳу анҳудан ривоят қилинган ҳадисда Пайғамбаримиз соллаллоҳу алайҳи васаллам:\n“Ислом динида зарар бериш ва зарар кўриш ҳам йўқ” деганлар.\nДемак, ҳадиси шарифда инсон ўзига ёки ўзгаларга зарар келтирадиган сабаблардан узоқ бўлишга буюрилган.\n“Зарарни даф қилиш фойдани жалб қилишдан олдинга қўйилади”; яъни: “Қийинчилик енгиллатишни жалб қилади” каби фиқҳий қоидалар келтирилган. Шулардан келиб чиқиб, шариат инсон ҳаётига зарар етиш эҳтимоли кучайган пайтда ўз талабларини енгиллатади ва одамларга бир қанча рухсатлар беради.\nШариатимиз кўрсатмаларига биноан, фавқулодда вазиятлар юз берганда, масалан, қаттиқ ёмғир, изғирин совуқ бўлганда масжид жамоатига чиқмаслик узр ҳисобланади. Бунга қуйидаги ҳадис далил бўлади:\nАбдуллоҳ Ибн Ҳорис разияллоҳу анҳудан ривоят қилинади, Ибн Аббос разияллоҳу анҳу қаттиқ ёмғир ёққан кунда муаззинларига: “Ашҳаду алла илаҳа иллаллоҳ”, “Ашҳаду анна Муҳаммадан расулуллоҳ”ни айтганингиздан кейин “Ҳаййа ъалас солаҳ”(намозга келинглар)ни айтманг, балки (соллу фий буютикум)“уйингизда намоз ўқинглар” деб айтинг”, – дедилар. Шунда баъзи одамлар бундан норози бўлишди. У зот: бу гапимдан ажабландингизми? Ваҳоланки, бу нарсани мендан кўра яхшироқ Зот (яъни, Расулуллоҳ) қилганлар. Албатта, жамоат намози қатъий ҳукмдир, лекин мен сизларнинг уйларингиздан чиқиб, лой ва балчиқларни босиб юришингизни хуш кўрмайман” дедилар (Имом Бухорий ва Имом Муслим ривоятлари).\nҲадиси шарифда вабо чиққан жойга кирмаслик, агар ўша ерда бўлса, у ердан чиқиб кетмаслик буюрилган. Бу – касалликнинг олдини олишнинг энг яхши чорасидир. Бунинг устига, жамоат жойлари ва бошқа катта тадбирларда бу вируснинг тарқалиш эҳтимоли катта бўлади.\nЮқоридагилардан келиб чиқиб, Ўзбекистон мусулмонлари идораси Уламолар кенгаши қуйидаги фатвони эълон қилади:\n6. Мўмин-мусулмонлар имкон қадар касаллик тарқалишининг олдини олиш мақсадида қурбонлик гўшти эҳсонларини тарқатишда карантин талабларига қатъий риоя этсинлар.\nЎзбекистон мусулмонлари идораси Уламолар кенгашишаблоны для dle 11.2\nAdmin. Жойлаштирган санаси: 17-07-2021, 11:32\nАсосий сахифа » Ўзбекистон » Ҳайит намози ўқилмайдиган бўлди. Ўрнига уйда Зуҳо намози ўқиш тавсия этилди


Суриштирув 342 11.09.2019 09:56:39\nТаҳририятимизга наманганлик тадбиркор Шавкат Юсупов мурожаат этиб, ўзига нисбатан бўлаётган адолатсизликлар ва зўравонликлар ҳақида маълум қилди.\nТадбиркорнинг айтишича, жорий йилнинг 3 июнь куни ўтказилган электрон аукционда Андижон вилояти, Олтинкул тумани, Узун кўчасида жойлашган объектни, яъни сут етиштиришга ихтисослашган фермани 326 000 000 сўмга сотиб олади.\nШундан сўнг, 6 июн куни объектни топшириш-қабул килиш далолатномасни олиш учун Олтинкўл МИБга мурожаат қилади. Бироқ турли важ-карсонлар билан жараён чўзилган ва аслида савдо ўтказилган куни берилиши лозим бўлган ҳужжат 28 июнь куни расмийлаштириб, 30 июнь куни тақдим этилган.\nМаълум бўлишича, ўтган вақт мобайнида сотиб олинган объект аввалги эгалари томонидан талон-тарож қилинган, мол-мулклар ташиб кетилган, ҳатто тадбиркорга таҳдидлар бўлган, калтакланган, мол мулкига шикаст етказилган.\n“27 июндан 28 июнга ўтар кечаси фермага бир гуруҳ шахслар бостириб кириб, мендан 10 минг АҚШ доллари талаб қилишди. Айтишларича, уларни мулкнинг аввалги эгаси Аҳмадулло деган одам жўнатган. У Ҳисоб палатасига раҳбарлик қилган экан. Андижондаги бир нечта объектни катта миқдордаги кредит эвазига сотиб олган. Лавозимдан кетгач, кредитларни тўлаш муаммога айланиб, бакнротга учраган. Қарздорлик муддати ўтгани учун 2018 йилнинг 7 декабрь куни унинг 53 миллиард сўмлик мол-мулклари хатланиб, савдога қўйилган. Шулардан бирини мен сотиб олгандим.\nБиласизми, сотиб олган кунимнинг ўзидаёқ 5-6 нафар одам Наманганга мени қидириб келди. “Сен Аҳмадулло аканинг мулки савдосига нотўғри кириб қўйдинг. Аканинг ёнидан ўтишинг керак эди. Ака сен билан кўришмоқчи, дейишди. Сўнг Олтинкўл туманидаги офисда Аҳмадулло ака билан кўришдим. У “Андижонда бирортаси менинг юзимга оёқ қўя олмайди. Сен мендан рухсатсиз савдога кирдинг. Энди жазоси учун мулкдан воз кечасан”, деди. Мен “Нега қонун йўли билан давлатдан сотиб олинган мулкдан воз кечишим керак? Бўлмаса, пулимни қайтариб беринг”, дедим. Унга ҳам кўнмадим. Кейин менга у ўлдириб юбориш ва мол-мулкимни ёқиб юбориш билан таҳдид қилди. Мен тегишли органларга мурожаат қиламан, деганимда. Уларнинг барчаси ўзи билан таниш эканини айтиб, ҳеч нарса қўлимдан келмаслигини билдирди. Шундан сўнг турли таҳдидлар бўлди, 22 июнь куни уйим сирли равишда ёниб кетди, фермадаги мол-мулкларим талон-тарож қилинди...”, дейди тадбикор.\nМасаланинг яна бир қизиқ жиҳати борки, мазкур тадбиркор керакли органларга мурожаат қилиши баробарида Андижон вилояти ҳокими Ш.Абдураҳмонов қабулида ҳам бўлган. Ҳоким унинг муаммосини тинглаб, ҳал қилиш бўйича тегишли топшириқлар берган ва бу “Маҳалла” телеканали орқали намойиш этилган. Бироқ муаммо умуман ҳал қилинмаган.\nҲа, афтидан тадбиркор ўзи билмаган ҳолатда қандайдир сирли “ўйин” иштирокчисига айланиб қолган. Чунки қонунуий йўл билан сотиб олинган объектнинг ортидан тадбиркорнинг шунча ташвишу балолаларга дучор бўлиши кишини ажаблантиради. Наҳотки вилоятда қонундан устун шахслар бор? Наҳотки улар “об-ҳаво”ни белгилаб бермоқда? Саволлар кўп.\nЎйлаймизки, тегишли органлар бу масалани жиддий ўрганади ва қонун устиворлигини таъминлайди. Ахир ҳар қандай ҳуқуқий мамлакатда зўравон шахслар истаги эмас, балки қонун-қоидалар жамиятни тартибга солади. Шундай эмасми?!\nСУҲБАТНИ ҚУЙИДА БАТАФСИЛ ТОМОША ҚИЛИНГ!


Набототга қараган бир одам унинг шох, барг ва меваларинигина кўради. Аммо бир биолог олим айни ўсимликка қараб, унда рўй бераётган муҳташам фотосинтез ҳодисасини томоша қилади.\nҚуръонга қараш ҳам худди шу каби фарқлидир. Унга танқидчи ва юзакилик билан кўз отганлар: „Қуръон бор-йўғи шу экан-ку!" деб абадий ҳалокат жарига қуласа, унга ақл кўзи ила қалбини очганлар, ажнабий бўлсалар ҳамки, Исломга бўйин эгадилар ва унинг Соҳибига қул бўлганликларидан фахрланадилар. Ҳа, Қуръон ҳар илм эгасига ҳақиқатни кўрсатган ва бу хусусияти билан Ибн Аббосдек буюк бир Ислом олимини: „Ҳаттоки туямнинг ипи йўқолса, у турган жойни ҳарҳол-да яна Қуръондан топаман", дегизган.\nМана шу Қуръоннинг мўъжизавий оятлари, Оврупа ҳали дунёдан бехабар чоқларидаёқ, ернинг эллипс (тухумсимон) шаклидалигини билдиргандир. Оврупада ўн бир аср кейингина гапирила бошланган бу ҳақиқат Назиат сурасининг 30-оятида қуйидагича ифода этилади:\n«Ва шундан кейин ерни ёйиб-текис қилди (думалоқ ҳолга келтирди, туяқуш тухуми шаклини берди)».\nУшбу оятга қадим тафсирларнинг кўпида „Арз (ер)ни ёйиб тўшади", шаклида маъно берилган. Бироқ Ҳ. Басрий Чонтой ва Истанбул илоҳиёт факултаси ўқитувчиси, доктор Али Ўздек раҳбарлигида тайёрланган тафсирда бир оз фарқли маъно берилган» Бунга сабаб оятдаги „даҳв" сўзининг турли маънода келишидир. Бу сўз (ўзаги)дан ясалган кўп сўзларнинг араб этимологиясида муқобиллари туяқуши билан алоқадордир. Масалан, „адҳаннуамма" (Розий, 31-жилд, 47- бет) туяқуши уяси, „алмадҳа" эса, туяқуши тухуми турган жой маъносида келади ("Ахтари кабир", 301-бет). Худди шу ўзакдан ясалган „даҳв" сўзи юмалоқ тош ёки ёнғоқ олмоқ маъносида қўлланади; „мидҳат" эса, бир ўйиннинг номини билдиради. Бу ўйинда тухум каби юмалоқ тошлар олинади ва олдиндан тайёрлаб қўйилган бир чуқурчага отилади. Ҳазрати Ҳасан ва Ҳусайн розийаллоҳу анҳумларнинг бу ўйинни ўйнаганликлари ривоят қилинади ("Тожъул Орис", 10-жилд, 125-бет; „Лисонул араб", 14-жидд; Розий, 31-жилд, 47-бет).\nКўриняптики, дунёмиздан (еримиздан) баҳс этаётган бу оятдаги „даҳв" сўзида ва шу сўзнинг ўзагидан ясалган барча сўзларда юмалоқлик маъноси бор.\nҲа, азизлар, оятда дунёмизнинг туяқуши тухумига ўхшатилиши ниҳоятда илмий ва илоҳий бир мўъжизадир. Чунки ер юзида яшовчи бирор ҳайвоннинг тухуми туяқушнинг тухумича» лик еримизнинг шаклига ўхшамайди.\nШу ўринда яна бир савол туғилади: жоҳилиятнинг энг қоронғу зулматларида яшаган 14 аср олдинги инсонларга дунёмизнинг шаклини англатиш учун бундан ортиқ бир ўхшатиш келтириш мумкинмиди? Бунинг устига, туяқушлар у пайтлар Ўрта Шарқ ва Арабистонда ҳам мавжуд эди, Қуръонга қулок тутганлар бу тухумни ўз қўлларига олиб, ҳақиқатни ўрганишлари ва англашлари мумкин эди.\nАрзнинг юмалоқлигини ақлларни лол қолдирар шаклда ифодалаган Назиат сураси дунёмизнинг яратилиш жараёни ҳақидаги бир неча ҳақиқатларни тилга олгандир. Бу суранинг 31-оятида ер тухумсимон шаклни олгандан кейин унга аввал сув берилганлиги, сўнгра илк наботот бўлмиш ўтлоқлар яратилганлиги марҳамат қилинадики, геофизик қарашлар айнан шу тартибни қабул қилади. Замонавий фаннинг эътирофига кўра, дунёмиз курра шаклини олгандан кейин олдин сувлар (дарёлар) юзага келган, кейинроқ ўсимлик дунёси пайдо бўлган. Оятга бу жиҳатдан ҳам қаралса, унинг мўъжизавий томони яна бир бор маълум бўлади.


Китобни ўрганишда керак бўладиган воситалар — Dilkashradio.com\nКитобни ўрганишда керак бўладиган воситалар\nАссалому алайкум қадрли биродарлар. Муқаддас Каломни ўрганиш, Худо хақида яхшироқ билиб, Унга яқин бўлиш хар бир имонлининг истаги. Ўтган сухбатимизда биз Муқаддас Каломни қандай ўқиш, маънолари хақида сухбатлашдик. Бугун эса Муқаддас Каломни ўрганишимизга керак бўладиган воситалар хақида гаплашамиз. Сиз Муқаддас Каломда ўқиётганларингизни яхшироқ тушуниш учун, ўз онгингизни ишга солишингиз, аввал ўрганганларингиздан фойдаланишингиз ва қўшимча материаллардан ёрдам олишингиз мумкин. Сухбатимиз бошида сизларга бизнинг www.najot.com сайтимиз хақида маълум қилмоқчимиз. Агар сиз Эски Ахднинг таржима қилинган китобларини хали ўқимаган бўлсангиз, сайтимизнинг кутубхона бўлимига кириб уларни бемалол ўқишингиз мумкин. Каломни ўрганишингиз учун керак бўладиган воситалар: яхши Муқаддас Калом луғати, Муқаддас Каломни ўрганишда керак бўладиган китоб, Муқаддас Каломнинг энг яхши таржимаси ва изохли луғати. Каломни ўрганишда бошқа воситалар хам бор аммо юқоридагилари энг асосийлари хисобланади. Юқорида айтганларимиз Каломдаги китобларни бирин-кетин ўқишимизда бизга яхши ёрдамчи бўла олади.\nМуқаддас Каломнинг энг яхши изохли луғатини топишни билиш хам мухим. Муқаддас Каломнинг энг яхши таржимаси каломдаги оятларни тушунишимизда яхши ёрдам беради. Баъзи таржималар адабий бўлса, баъзилари автор аймоқчи бўлган гапнинг лўндасини бизга хавола қилади. Бизга эса кейингиси маъқулроқ. Муқаддас Каломда биз тушунишимиз қийин бўлан сўзлар ва хозирги кунда ишлатилмайдиган атамалар ўқишни қийинлаштиради. Бироқ айнан шу пайтда Муқаддас Каломнинг изохли луғати бизга ёрдамга келади. Муқаддас Калом ёзилган пайтдаги оғирлик ўлчовлари, кийимларнинг номлари ва уларнинг қандай эканлиги, пул бирлиги буларнинг хаммаси хақида ўша изохли луғатдан маълумот олиш мумкин. Шундай экан Муқаддас Каломни ўқийдиган хар бир шахс Каломни тушунишимизга ёрдам берадиган воситаларга хам эга бўлиши керак. Муқаддас Калом ичига жамланган китоблар жуда кўп. Уларнинг хар бири турли даврларда ёзилган. Бу даврлардаги холат, одамларнинг хаёт тарзи, удумлари ва бошқа нарсалар хақида билишни истаган одам Муқаддас Каломни ўрганишимизда керак бўладиган китоблардан қўшимча тарзда фойдаланади. Янги Ахднинг асосий қисмини мактублар эгаллайди.\nБир томондан қараганда мактубларни ўқиш ва тушуниш осондай туюлади. Бошқа томондан эса мактубларда хам биз тушунишимиз қийин бўлган оятлар талайгина. Муқаддас Калом бир тўпламга жамланадиган пайтда қадимдан қолган минглаб мактублар бор эди. бироқ баъзи бир шартларга кўра хозир Янги Ахдга киритилганларигина хақиқий мактублар деб тан олинган. Хақиқий мактуб деб тан олиниши учун қуйидаги шартлар инобатга олинган: 1) Мактубни ёзган шахснинг исми. 2) Мактуб жўнатилган шахснинг исми. 3) Саломлар. 4) Ибодат тилаги ёки шукрона. 5) тана. 6) Нихоят хайрлашиш тилаклари.Тўртинчи шартда айтиб ўтганимиздек қадимги мактублар яъни муқаддас каломга киритилиши лозим бўлган мактубларда ибодат тилаги мухим ўринни тутган. Масалан қуйидагича: «Махбубим, сенинг жонинг хузур топгандек, яна хар жихатдан хузур топиб, соғ-саломат бўлишингни тилайман.” Бундай намуналарни Титуснинг мактубидан, Галатияликларга ёзилган мактубдан хам келтириш мумкин.\nМасалан Каломни ўрганишни 1 Коринфликлардан бошласак, аввал ўша Коринф шахри хақида билишимиз керак. Ундан ташқари ўқиётган парчамизга савол беришимиз лозим. Масалан Коринф шахридаги жамоат қандай қилиб шу холатга тушиб қолишди? Авторнинг улар билан алоқаси қандай эди. Улар нима қилишди-ю, автор уларнинг ишига нисбатан нималар деяпти? Мана шу саволлар мактубни яхшироқ ўрганишингизга ёрдам беради. Ундан ташқари каломни ўқиётган пайтингизда автор бу гапларни кимга ёзяпти деган саволга жавоб беришингиз керак бўлади. Аввалги сухбатимизда айтганимиздек, бир дафтар тутиб ўша ерга саволларингизни ва жавобларингизни ёзиб қўйинг. Масалан бундай; Автор бу гапларни кимга ёзяпти? 1) Яхудийларгами, юнонларгами, бойгами, қулгами, уларнинг муаммоси қандай, хатти-харакатлари-чи ва хокозо.2) Павлус уларга қандай муносабат билдиряпти? 3) Мактубда айтилаётган махсус вазиятга махсус жавоб айтиляптими? Мактуб қандай услубда, танқидий услубдами, насихат услубидами ёки таълимотми? Қуйидаги саволларни бериб жавоб олсангиз аминмизки жуда кўп нарсаларни ўрганиб оласиз.\nҚадимдаги бош кийимлар


Александр Хомяков: Мени фақат натижа қониқтирмади\n7 апрель, 2017, 19:31\nЎйиндан сўнг ўтказилган матбуот анжуманининг биринчи қисмида меҳмонлар бош мураббийи Александр Хомяков иштирок этди ва ўйин ҳақида ўзининг қисқача фикрларини билдириб ўтди.\n- Ўйин қийин ўтишини аввалдан билган эдик. Бугун ҳар иккала жамоа олдинга ўтиб ўйнашини кутгандик. Бугунги ўйиндаги шогирдларимнинг ҳаракатларига эътирозим йўқ, бугун мени фақат натижа қониқтирмади.\nБиз биринчи бўлимда кўпроқ ҳужум қилдик, иккинчи бўлимда эса қарши ҳужум тактикасида ўйнадик. Бироқ, бизга омад кулиб боқмади. Фақатгина бир вазиятда бурчак зарбасидан хатога йўл қўйдик ва бу бизга қимматга тушди.


Учрашув давомида Бош прокурор ўринбосари Ш.Узоқов меҳмонларни жиноятчиликка қарши кураш борасидаги ҳаракатлар, прокуратура органларининг фаолияти ҳамда ушбу йўналишда мамлакатимизда кўрилаётган чоралар тўғрисида хабардор қилди.\nГиёҳванд моддалар ноқонуний айланишининг олдини олиш масаласида қонунчилик базаси ва ваколатли органлар тизими шакллантирилганлиги, ушбу соҳада асосий халқаро шартномалар ратификация қилинганлиги ва 30 дан ортиқ икки томонлама шартнома ва битимлар имзоланганлиги таъкидланди. 2014 йилда “Ҳуқуқбузарликлар профилактикаси тўғрисида”ги Қонун қабул қилинди. Соғлом турмуш тарзини фаол тарғиб қилиш ва спорт билан шуғулланишга жалб қилиш орқали аҳоли, айниқса, ёшларни гиёҳванд моддаларнинг зарарли таъсиридан ҳимоя қилиш бўйича комплекс чоралар кўрилмоқда.\nТеррористик ва экстремистик йўналишдаги жиноятларнинг олдини олиш мақсадида “Терроризмга қарши кураш тўғрисида”ги, “Жиноий фаолиятдан олинган даромадларни легаллаштиришга ва терроризмни молиялаштиришга қарши курашиш тўғрисида”ги қонунлар қабул қилинган. Бу борада кенг тарғибот ишлари амалга оширилмоқда. Терроризмни молиялаштиришга қарши курашиш соҳасида халқаро ташкилотларнинг тавсияларини татбиқ этиш чоралари кўрилмоқда.\nБош прокурор раҳбарлиги остидаги Одам савдосига қарши курашиш республика идоралараро комиссиясининг фаолияти, 2015-2016 йилларга мўлжалланган Одам савдосига қарши кураш самарадорлигини янада ошириш бўйича тадбирлар режасининг амалга оширилиши ёритилди.\nКоррупцияга қарши кураш соҳасида кўрилаётган чоралар, БМТнинг Коррупцияга қарши конвенциясининг қоидалари, Коррупцияга қарши кураш бўйича Истанбул ҳаракат режасини амалга ошириш юзасидан изчиллик билан олиб борилаётган ишлар тўғрисида маълумот берилди.\nМинтақавий ваколатхона раҳбари Ашита Миттал Ўзбекистоннинг гиёҳванд моддаларнинг ноқонуний айланиши ва жиноятчиликка, шу жумладан, коррупцияга қарши курашга қаратилган ҳаракатларига юқори баҳо берди.\nУ амалга оширилаётган CASC ташаббусига тўхталиб, унинг Марказий Осиё, Арманистон, Озарбайжон ва Грузия давлатларининг ҳуқуқни муҳофаза қилувчи органлари ўртасида ҳуқуқий ёрдам кўрсатиш, экстрадиция, уюшган жиноятчиликка қарши кураш соҳасида терговни олиб бориш масалаларида ҳамкорликни кучайтиришга йўналтирилганлигини таъкидлади. Бундан ташқари, Афғонистон ва қўшни давлатлар учун Минтақавий дастурни амалга ошириш борасида олиб борилаётган ишлар тўғрисида маълумот берилди.\nУчрашув якуни бўйича томонлар ўзаро манфаатли алоқаларни давом эттириш, Бош прокуратура ва БМТнинг Наркотик ва жиноятчиликка қарши кураш ташкилоти ўртасида ҳамкорликнинг истиқболли йўналишларини муҳокама қилиш учун тайёрлигини билдирдилар.


ҲҮКИМЕТ БАЛАЛАР НӘЗЕРИНДЕ » Aqmang'i't tan'i' gazetasi'\nУсы атамадағы веб-сайт 2016-жыл – Саламат ана ҳәм бала жылы мүнәсибети менен ҳүкиметлик порталда усы жыл 13-июньнан баслап иске түсти.\nҚарақалпақстан Республикасы мәмлекетлик салық басқармасы баспасөз хызмети ҳәм «Ғәзийне» газетасының Өзбекистан Республикасы Олий Мажлиси жанындағы МКШ ҳәм пуқаралық жәмийеттиң басқа да институтларын қоллап-қуўатлаў Жәмийетлик фонды тәрепинен қаржыландырылған «Электрон ҳүкимет – ашық-әшкаралық ҳәм исенимлилик тийкары» жойбары шеңберинде бул веб-сайтты кең жәмийетшиликке ҳәм балаларға таныстырыў мақсетинде «Гүлбағ» балалардың жазғы дем алыў орайында ушырасыў болып өтти.\nУшырасыўда орайда дем алыўшы балаларға «Ҳүкимет балалар нәзеринде» веб-сайты ҳаққында түсиниклер берилип, ондағы жайластырылған мағлыўматларды пайдаланыў көнликпелери әмелиятта көрсетилди. Ушырасыў даўамында балалардың сораўларына жуўаплар берилди.\nИлаж даўамында балалардың салық бағдарында ҳуқықый билимлерин және де асырыў ҳәм оларда салық мәдениятының дурыс қәлиплестириў мақсетинде «Салық ҳаққында нелерди билесиз?» викторинасы да өткерилип жеңимпазларға баҳалы саўғалар тапсырылды.


Россия, Франция ва Германия раҳбарларининг Санкт-Петербургдаги икки кунлик учрашуви ниҳоясига етди.\nУч давлат лидерлари Ироқ келажаги ва мамлакатни қайта тиклашда БМТ ролини муҳокама қилдилар.\nФранция президенти Жак Ширак, Россия президенти Владимир Путин ва Германия канцлери Герхард Шрёдер Ироқнинг янги ҳукумати фақат БМТ назорати остида ўргантилганидагина қонуний бўлади, деб фикр билдирдилар.\nЖак Ширак куч ишлатиш масаласи қонуний ёки қонуний эмаслигини кўриб чиқиш лозимлигини таъкидлади.\nВладимир Путин БМТ тизими ислоҳотларга муҳтожлигини айтиб ўтди, бироқ амалга оширилиши мумкин бўлган ўзгартиришларга оид таклифлар киритмади.


Пайғамбар алайҳиссаломнинг даъват услубидаги ҳикматларининг комиллиги (15) | Siyrat.uz\nMуҳаммад соллаллоҳу алайҳи васаллам комил инсон, Бош саҳифа, Кутубхона, Сийрат китоблари\n06:06 Сентябрь 12, 2015\nҲақиқий даъват ҳужжат асосига қурилганидагина, даъватчи барча ҳикмат йўлларини тутиб, бор гўзал одобларни қўллаганидагина илдизи мустаҳкам бўлади, шохлари бўй чўзиб, мева беради. Расулуллоҳ соллаллоҳу алайҳи васалламнинг Ислом динига даъватлари ҳам худди мана шундай бўлган.\nЧунки ул Зотнинг даъватлари инсонларнинг ақллари қабул қиладиган, эшитишга интиладиган ҳикматларга бой эди. Пайғамбар алайҳиссалом панд-насиҳатларида муваффақиятни таъминлайдиган йўлларга риоя қилиб, ҳар бир маконга муносиб сўзлардилар, ҳар бир маъноларни ўзига мос либослар билан зийнатлардилар. Ҳар хил тоифа инсонларнинг ақлларига мос хутба қилардилар ҳамда уларнинг қизиқишларини уйғотадиган, гумроҳликдан қайтишга энг тез таъсир қиладиган гўзал хулқ ила муомалада бўлардилар.\nРасулуллоҳ доимо ҳақ йўлига чақириб, даъват асносида Қуръони каримдан далил-ҳужжатни ўқиб берардилар. Диндаги бирор асл қоидаларга тўхталиб ўтсалар, албатта, унга ёрқин ҳужжатни келтириб, ундан барча шубҳаларни даф қилардилар. Ўз даъватларини ҳам ҳужжат ила қувватлаб, инсонларнинг қалбига турли шубҳаларни оралашига йўл қўймасдилар. Даъватларининг кўриниши юксак ҳикматларни ҳамда Қуръони карим ва ҳадиси шарифлардаги гўзал ҳикматларни етказишдан иборат эдики, бу даъватларига қулоқ тутган одам Ислом дини бу узил-кесил ҳал қилувчи дин эканини ҳазил эмаслигини яққол билиб оларди.\nПайғамбар соллаллоҳу алайҳи васалламнинг даъват этишларидаги юксак ҳикматларидан яна бири қабиланинг обрўли кишиларига ҳадялар улашишларидир. Чунки ҳадялар гина-адоватларни бартараф этиб, узилган алоқаларни дўстлик ила боғлайди. Шунингдек, қалбларни даъватнинг рост эканини тасдиқ этишига ҳозирлайди. Албатта, Расулуллоҳнинг қабила зодагонлари билан бундай муносабатда бўлишларига сабаб, ул Зот алайҳиссалом уларнинг иймонлари турли фитналарга қалқиб кетмайдиган даражада қалбларига мустаҳкам ўрнашмаганлигини билганларидан эди. Мана ўзлари бундай кишиларга ишора қилиб шундай деганлар: «Албатта, мен (фалон) кишига ҳадя бераман, ваҳоланки, ундан бошқа кишига бермоғим афзалроқдир, фақат Аллоҳ таоло ўша кишини жаҳаннамга юз тубан ҳолатида улоқтиришидан қўрққаним учунгина шундай қиламан».\nРасулуллоҳ соллаллоҳу алайҳи ваалламнинг даъват этишларидаги одобларидан яна бири, у Зот давъат олдидан сабрлилик, юмшоқлик ва бардошлилик каби юксак фазилатлар ила зийнатланиб олардилар. Мулойимлик ила даъват қилардилар. Нодон кишини юз ўгириш билан, ёмонлик қиладиган кишиларни эса афв ва яхшилик қилиш ила қарши олардилар.\nДарҳақиқат, Расулуллоҳ соллаллоҳу алайҳи васалламга нисбатан кўп зиёнлар Қурайш мушриклари, аҳмоқлари ва калтафаҳмлари томонидан етар эди. Лекин шундай бўлишига қарамай, ул Зот бундай азиятларни сабр ила кутиб олардилар, ўз навбатида даъват қилишларидаги азму қарорлари, эркинлик, ҳотиржамликларидан бироз бўлса-да чекинмас эдилар. Айрим мунофиқлар ва қўпол саҳройи кишилар Расулуллоҳ соллаллоҳу алайҳи васалламга қанча-қанча тўҳмат-бўҳтон тошларини ёғдирардилар. Лекин уларга жавоблари – кечириш ёки табассум қилиб қўйиш ва эзгулик қилиш бўларди, холос. Керак бўлмаган нарсани қилган кишига одоб ва танбеҳ беришларида ҳам гўзал йўл тутгандилар. Ҳатто бирор киши хато қилиб қўйса, қайтариқни айни ўзига қарата айтмасдан умумий қилиб айтардилар, масалан: «Мен қиладиган нарсадан ўзини тиядиган қавмларнинг оқибати нима кечар экан, Аллоҳга қасамки, мен улардан кўра Аллоҳ таолони билувчироқ ва У Зотдан қўрқувчироқман».\nРасулуллоҳ соллаллоҳу алайҳи васалламнинг даъват қилишларидаги ҳикматларидан яна бири инсонларга панд-насиҳатни ҳадеб қилавермасдан, балки уларнинг ваъз-насиҳатга эҳтиёжлари тушган ва эшитишга иштиёқманд бўлган вақтни топишга ҳаракат қилардилар. Абдуллоҳ ибн Масъуд розияллоҳу анҳу айтадилар: «Пайғамбар соллаллоҳу алайҳи васаллам бизларни зериктириб қўйишдан қўрқиб гоҳ-гоҳида панд-насиҳат қилиб турардилар».\nУл Зот алайҳиссалом подшоҳлар, турли табақадаги кишиларга мактубларни юборишларида қисқача баён этиш йўлини тутгандилар. Даъват қилишни, далил-ҳужжатларни баён этишни ҳамда шубҳаларни бартараф этиш масаласини мактубларни бориб етказадиган элчиларга топширардилар. Чунки бундай ишларни бажариш саҳобалар қўлидан келарди.\nНажрон аҳлига Амр ибн Ос орқали юборган мактубларида шундай марҳамат қилганлар: «Аммо баъд. Албатта, мен сизларни бандаларга ибодат қилишдан ёлғиз Аллоҳ таолога ибодат қилишга, бандаларни бошлиқ қилишдан ёлғиз Аллоҳ таолони бошлиқ қилиб олишларингизга даъват қиламан, агар бош тортсангиз, жизя тўлайсизлар, агар жизя беришдан ҳам юз ўгирсангиз, унда мен сизларга қарши урушни эълон қиламан, тамом вассалом».\nПайғамбар алайҳиссалом савол сўровчиларга гўзал услубда жавоб берардилар. Ул Зот саволга умумий шаклда жавоб айтардилар. Савол берган киши жавобга қониққанидан «Ҳа», ёки «Йўқ», деб жавоб бериши етарли бўларди.\nМаҳориблик бир кишини илгари жоҳилият даврида қабилалар орасида даврага чиқиб ўзини-ўзи кўз-кўз қилиб юрган кунлари қийнар эди. Бир куни Маҳориб гуруҳлари билан Расулуллоҳ ҳузурларига келиб ўзидаги кечинмаларини айтиб берди. Сўнгра: «Меннинг гуноҳларимни кечиришини Аллоҳ таолодан сўранг», деди. Шунда Расулуллоҳ соллаллоҳу алайҳи васаллам: «Ислом (динини қабул қилиш) олдинги куфр амалларни ўчиради», деб айтдилар.\nДаъватдаги услубларидан яна бир кўриниш: Расулуллоҳ соллаллоҳу алайҳи васаллам даъват асносида ажойиб ўхшатишлар ва гўзал зарбулмасаллар келтириб ўтардилар. Чунки Исломга чақиришда ташбеҳлар, мисоллар келтиришнинг яширин ҳақиқатларни равшан, тушунарсиз, номаълум маъноларни барчага тушунарли бўлишига катта таъсири бордир. Бу борада биз эшитиб келган ҳадисларимизнинг энг гўзалларидан бири: «Сиз мўминларни ўзаро дўстлашишлари, бир-бирларига меҳр-шавқатли, ҳамдардли бўлишларида бамисоли бир жасад эканини кўрасиз. Агар жасаднинг бир аъзоси (касалликдан) шикоят қилса, бошқа аъзолари ҳам бедор бўлишда, безгак тутишда ҳамдард бўлади». Пайғамбар алайҳиссаломнинг Исломга чақиришдаги сиёсатлари – Расулуллоҳ ҳар бир қавмга ўзлари тушунадиган сўзлар билан гаплашардилар. Бирор кишига ақли етмайдиган сўзлар билан гапиришдан эҳтиёт бўлардилар. Бу борада Расулуллоҳ соллаллоҳу алайҳи васаллам шундай марҳамат қилдилар: «Инсонлар билан улар тушунадиган сўзлар орқали гаплашинглар, ахир сизлар Аллоҳ ва Расулини ёлғонга чиқарилишини истамайсизлар-ку?».\nБаъзида Расулуллоҳ соллаллоҳу алайҳи васаллам бир ишни қилмоқчи бўлган кишига мувофиқ иш қилардилар. Албатта, ундай ишлар зарар келтириб чиқармайдиган одатий ишлардан бўлар эди. Бир куни баъзи подшоҳларни Исломга даъват қилиш мақсадида мактуб жўнатмоқчи бўлиб турганларида, ул Зотга: «Улар муҳрланган мактубнигина очиб ўқийдилар», деб айтилди. Шунда Расулуллоҳ соллаллоҳу алайҳи васаллам муҳр қўйиш учун бир кумуш узук тақдилар. Узукда «Муҳаммадур расулуллоҳ» ёзуви нақшланган эди.\nАйрим ҳолларда эса Расулуллоҳ соллаллоҳу алайҳи васаллам тарк қилинса, зарар бўлмайдиган ишларни фитнадан сақланиш мақсадида ҳам қилмай қўяверардилар. Масалан, Каъбани бузиб, Иброҳим алайҳиссалом кўтарган пойдеворигача етказиб қўйиш. Бу ишни энди Исломни қабул қилган қавм нотўғри тушунмасин, деб тарк қилганлар. Бу борада Оиша онамизга: «Қавмингиз энди Исломга кирган бўлмаганларида эди, уларга байтуллоҳни бузишларига буюрардим. Кейин ундан чиқарилган нарсаларни қайта киргизиб Иброҳим алайҳиссаломнинг пойдеворигача етказиб қўйган бўлардим», деганлар.\n«Муҳаммад соллаллоҳу алайҳи васаллам ал-инсон ал-комил» (Муҳаммад соллаллоҳу алайҳи васаллам − комил инсон) китобидан таржима қилинди.\nАввалги мақолаАбдуллоҳ ибн Зубайр розияллоҳу анҳу\nКейинги мақола «Саййидул муқтадо» шиори остида навбатдаги илмий анжуман ўтказилди (2 қисм)


Атоқли рассом Хаким Мирзахмедов вафот этди – O‘zbekiston Badiiy akademiyasi\nАтоқли рассом Хаким Мирзахмедов вафот этди\nNovember 10, 2020 / Yangiliklar\nЎзбекистон Бадиий ижодкорлар уюшмаси аъзоси, рангтасвирчи рассом, фахрли устоз, тажрибали мутахассис Хаким Каримович Мирзахмедов 70 ёшда оламдан ўтди.\nҲаким Каримович 1982 йилда В.Суриков номли Москва рассомлик институтини тамомлаб, шу йилдан буён П.Беньков номидаги Республика ихтисослаштирилган рассомлик мактабида таълим бериш билан бир қаторда, бир неча илмий ишлар устида иш олиб борди.\nЎқувчиларнинг амалий машғулотларини янада такомиллаштириш бўйича “Ёзги амалиёт дастури”, “Қаламтасвир”, “Рангтасвир” ўқув дастурларини ёзди. У кўплаб ёш мутахассисларни юқори малакали мусаввирлар даражасида тарбиялади.\nХ.Мирзахмедов ўз асарларида Ўзбекистонннинг сўлим манзаралари, гўзал табиати ва оддий инсонларни меҳр-муҳаббат билан тасвирлади. У илиқ ранглар орқали образларнинг ҳис-туйғулари ва кечинмаларини тўлақонли тарзда очиб бера олди.\nРассомнинг севимли жанри бўлмиш – манзараларда эса ҳаётий туйғулар мавжуд. “Баҳор нафаси”, “Қиш тонги”, “Ёрдоннинг тилла тераклари”, “Апрель куни”, “Исфара”, “Кумушконда қиш”, “Эрталабки намоз вақти”, “Қуёшнинг чиқиши”, “Ғилонда тонг отди”, “Гуллаётган ўрик”, “Настарин”, “Кўк чой” каби асарлари бунга мисол бўлади.\nРангтасвирда бажарилган туркум манзаралари учун 2002 йилда Ўзбекистон Бадиий академияси кумуш медалига сазовор бўлди. Рассом асарлари Ўзбекистон давлат санъат музейи, Бадиий кўргазмалар дирекцияси, Қарши ва Урганч галереялари тўпламида, шунингдек, АҚШ, Буюк Британия, Франция, Олмония, Исроил, Япония, Жанубий Корея, Туркия, Покистон ва бошқа давлатлар музей ва шахсий тўпламларидан муносиб ўрин олди.\nЎзбекистон Бадиий академияси жамоаси марҳумнинг оила аъзоларига ва яқинларига чуқур таъзия изҳор этади.


Тошкент давлат иқтисодиёт университети ва Финляндиянинг Турку амалий (...)\nТошкент давлат иқтисодиёт университети ва Финляндиянинг Турку амалий фанлар университети ҳамкорлигида қўшма таълим дастури очилди\nТошкент давлат иқтисодиёт университетида Финляндиянинг Турку амалий фанлар университети билан ҳамкорлигида «Ахборот технологиялар ва тадбиркорлик» бакалавриат таълим йўналиши бўйича қўшма таълим дастурининг очилиш маросими бўлиб ўтди, деб хабар бермоқда «Дунё» АА мухбири.\nТадбирда Ўзбекистон Олий ва ўрта маҳсус таълим вазири Ином Мажидов, ташқи ишлар вазири ўринбосари Шерзод Асадов, мамлакатимизнинг хорижий давлатлардаги элчилари, Финляндиянинг Ўзбекистондаги фахрий консули Алишер Жўраев, Тошкент давлат иқтисодиёт университети раҳбарияти ва Турку амалий фанлар университети ректори Веса Таатила, Европанинг энг йирик инноватор тадбиркори Питер Вастербака ҳамда «Finest Future» вакиллари иштирок этишди.\nШу ўринда таъкидлаш керакки, Ўзбекистон Ташқи ишлар вазирлиги кўмагида мамлакатимизда таълим соҳасида дунёнинг етакчи ва илғор тажрибага эга университетлари билан янги лойиҳалар амалга оширилмоқда.\nФинляндия таълими ва инновацияси ғояларини юртимиз олий таълим дастурларига тадбиқ этиш вазифалари шулар жумласидандир. Ҳозирда Финляндиянинг Ўзбекистондаги фахрий консуллиги ва ушбу мамлакатнинг «Finest Future» компанияси билан ҳамкорликда ахборот-коммуникация ва тадбиркорликни ривожлантириш бўйича йирик лойиҳаларга старт берилган. Тошкент давлат иқтисодиёт университети ушбу лойиҳаларда илк ҳамкор олий таълим муассасаси сифатида иштирок этмоқда.\nДастурнинг ўзига хослиги шундан иборатки, унда талабалар 1+3 шаклида таълим оладилар. Талабаларга, шунингдек, Финляндия компанияларига ишга жойлашиш имконияти берилади. Яъни, дастур иштирокчилари дастлабки 1 йилни Ўзбекистонда ва кейинги 3 йилни Финляндияда ўтказадилар. Шунингдек, дастур иштирокчилари Финляндиянинг йирик АКТ компаниялари ва стартапларида амалиёт ўташади.\nДастлабки келишувларга кўра, қўшма таълим дастури бакалавриат босқичида «Ахборот технологиялари ва тадбирколик» ҳамда «Бизнес ахборот технологиялари ва тадбиркорлик» таълим йўналишлари бўйича талабаларни қабул қилиши режалаштирилган.\nЛойиҳа Европанинг энг йирик инноватор тадбиркори Питер Вастербака етакчилигида амалга оширилмоқда.\nУшбу лойиҳа орқали ўзбекистонлик талабалар энг яхши билим ва кўникмаларга эга бўлган ҳолда Финляндиядан янги ғоялар ва тажрибаларни эгаллаб юртимиз тараққиётига муносиб ҳисса қўшадилар.


5673 Ўқиш режими + -\nЯқиндагина ишдан қайтдим ва бир-икки сатр бўлса-да ёзишга қарор қилдим. Кеча ёзадиган аҳволда эмас эдим. Ишдан кайтиб, ҳаттоки компьютерни ёқмадим. Шайхимизнинг ҳақларига дуо қилдим! Ҳаммамизнинг ҳаққимизга дуо қилдим!\nКейин ухлашга ҳаракат қилдим-у, лекин бунинг уддасидан чиқишим қийин бўлди. Мусулмонлар қаттиқ мусибатга дучор бўлдилар ва надомат чекмоқдалар. Ҳеч бир сўз, ҳеч бир туйғу бугунги бизнинг ҳиссиётларимизни ифодалаб беролмайди. Аммо қанчалик қийин ва аламли бўлмасин, менимча, Парвардигори олам кўрсатган йўлда, Шайхимизнинг улуғ хотираларини сақлаган ҳолда давом этишимиз керак.\nУ кишининг ёзиб қолдирган китобларини ўқиб, ўрганиб, қолганларга тушунарли бўладиган ҳолда таржима қилиб етказишимиз даркор. Токи иложи борича кўпроқ одамлар бундан манфаат олсинлар, эътиқодларини мустаҳкамласинлар. Чунки бизнинг эътиқодимиз бугунги кунда камайиб бораётган кўнгил хотиржамлигини таъминловчи асосдир. Ўйлайманки, бу бизнинг Яратувчимизга қилган шукронамиз ва Шайхимиз ҳақларига қилган илтижойимиз бўлади!\nБиламан, ҳозир ҳаммамизни қўрқув ҳамда алам қамраб олган. Мен фақатгина руҳан тушкунликка тушмасликка ва аксинча, ўзимга ўзим далда беришга ҳаракат қиляпман. Токи муҳтарам Устозимизнинг улкан меҳнатлари нафақат ўзимизга фойдали бўлиб қолмасдан, балки шахсан намуна бўлиб, мусулмонлар – тинчликсевар, раҳимдил, самимий, Яратгувчини севувчи ҳамда Унинг учун бу дунёни севувчи инсонлар эканларини кўрсатишдир!\nСиз ёзинг! Мен эса қўлимдан келганча ёрдам беришга тайёрман ва ишонаманки, бу бир тарафлама эмас. Тинчлик, яхшилик ҳамда соғлик-саломатлик доимий ҳамроҳингиз бўлсин.\nСиз ва яқинларингизга ҳурмат ила Наталья.\nНабий соллаллоҳу алайҳи васалламга бўлган муҳаббатни уйғотишда бир нечта усуллар мавжуд отаоналар болаларига кичкина саҳобаларнинг Расулуллоҳ соллаллоҳу давоми...\n01:25 / 01.02.2017 4087\n00:46 / 25.11.2016 2776\n00:05 / 18.10.2016 1496\n19:06 / 22.12.2016 1548


Иккинчи ва учинчи йўналишда супер-контрактга кириш тартиби қандай? » Ўзбекистон янгиликлари – Zamin.uz\n27 сентябрь 2019, 16:36\nКуни кеча супер-контракт бўйича Давлат қабул комиссиясининг қарори қабул қилинди. Ушбу қарор эълон қилингач, жойларда турли тушунмовчиликлар келиб чиқди.\nЖумладан, Олий ва ўрта махсус таълим вазирлигининг хабарида (https://t.me/eduuz/1311) «биринчи бакалавриат таълим йўналишида эълон қилинган тест синовлари натижаларига кўра, абитуриентларнинг тўплаган балини асос сифатида қабул қилиб» деган жумла бор эди.\nМазкур жумлани кўпчилик нотўғри талқин қилмоқда. Яъни айрим ОТМлар ушбу жумлани «биринчи йўналишдаги ўтиш балларидаги тафовут асосида» дея нотўғри тушунмоқда.\nМасалан, ўқишга кириш учун биринчи йўналишга 10 балл етмади. Иккинчи йўналишга 3 балл, учинчисига эса 1 балл етмади. Мана шунақа ҳолатда абитуриент иккинчи ёки учинчи йўналишни таналаса, гарчи у 4 баллик зонада бўлса ҳам, лекин биринчи йўналишга 10 балл етмагани учун супер-контрактни 10, 15, 20, 25 баробар тўлаши керак, деган миш-мишлар чиқди.\nАслида бу шунчаки миш-миш. Тегишли мутасаддилар билан боғланиб, ушбу вазиятга яна бир бор ойдинлик киритдим. Давлат қабул комиссияси қарорида ўтиш баллари ҳақида ҳеч нарса дейилмаган, фақат тўплаган бали ҳақида гап кетмоқда.\nЯъни юқоридаги мисол бўйича оладиган бўлсак, абитуриент иккинчи йўналишни танласа, 3 балл етмай қолгани учун 2,5 баробар супер-контракт тўлайди. Агар учинчи йўналишни танласа, 1 балл етмай қолгани учун 1,5 баробар супер-контракт тўлайди.\nҚизиқ, қарорда нима учун айнан биринчи йўналишдаги тўплаган бали дейилган, буни шунчаки умумий қилиб «абитуриентнинг тўплаган бали» деса бўлмасмиди?\nСабаби шундаки, амалдаги тартиб бўйича абитуриент учала йўналишдан ҳам йиқилса, унинг баллари биринчи йўналишда эълон қилинади. Яъни учала йўналишдан ҳам йиқилган абитуриент иккинчи йўналишдаги ОТМга борса, уларнинг қўлидаги расман тасдиқланган қоғоз вариантда ўша абитуриентнинг тўплаган баллари эълон қилинмаган бўлади. Гарчи ДТМнинг сайтидан бемалол текшириб олиш мумкин бўлса ҳам, айрим ОТМларда «қоғозда йўқсан, демак мумкинмас», дея муаммо қилиш эҳтимоли бор эди. Шу сабабли ҳам қарорда «биринчи йўналишда эълон қилинган бали асосида» дея қўшиб кетилган.\nАммо бу зинҳор биринчи йўналишга неча балл етмаган бўлса, иккинчи ва учинчи йўналишда ҳам шунча баробар супер-контракт тўлайди, дегани эмас.\nЯнгиликлар » Жамият » Иккинчи ва учинчи йўналишда супер-контрактга кириш тартиби қандай?\n11:20 Иккинчи ва учинчи йўналиш учун ҳам супер-контрактга рухсат берилди\n14:35 Тест синовларининг биринчи куни натижалари эълон қилинди


Опасини тунаган сингил бугун афсусда. Аммо... (2019 йил, 4 сон) | insonvaqonun.uz\nБош саҳифа/Олам ва одам/Опасини тунаган сингил бугун афсусда. Аммо... (2019 йил, 4 сон)\nОпасини тунаган сингил бугун афсусда. Аммо... (2019 йил, 4 сон)\nГап шундаки, ўша куни Аломат болаларини етаклаб, ота-онасиникига кетганди. Хўжайини Муҳсинжон эса узоқ сафарда эди. Буни яхши билган Бумайрам опасининг буюмларини ўмариш хусусида Нозима билан жиноий тил бириктирди. Кеч соат 21:00 ларда эса иккаласи А.Солиҳованинг уйига яширин равишда кириб, “Аверло” ва “Чайка” русумли тикув машиналари, 15 дона аёллар кўйлаги матолари, жиянларининг ўқув қуроллари, 1 дона телевизор тюнери каби жами 3.450.000 сўмлик мол-мулкларини ўғирлаб чиқиб кетишди.\nЎғри дугоналарнинг кейинги “манзили” туманнинг Анҳор маҳалласидаги кўп қаватли уйда яшовчи Дилобар Юнусованики бўлди. Яъни, улар хонадон соҳибасининг уйда йўқлигидан фойдаланиб, 3 кун мобайнида дазмол, гиламлар, телевизор тюнери, тилла тақинчоқлар, газ ҳисоблагич, тикув машинаси, аёллар кўйлаги матолари, соч турмаклаш мосламаси, аёллар оёқ кийими, болалар кийим-кечаклари сингари 4.370.000 сўмлик буюм ва ашёларни яширин равишда талон-торож қилиб, воқеа жойидан яширинишган. Бу орада эса Н.Абдуллажонова ўз қўшниси Жаннатой Умаровага укол қилиш учун кириб, бу хонадондан ҳам қуруқ қайтмайди. Ж.Умарованинг 1.172.000 сўмлик мулки ва озиқ-овқат маҳсулотларини ўғирлаб чиқади.\nБуни қарангки, шундан кейин ўғри хонимларнинг “иштаҳа”си янада очилиб кетди. Оқибатда бир ой ичида яна 10 нафар фуқаронинг 15.770.000 сўмлик мол-мулкларини ўмариб, айримларини арзон-гаровга сотиб юборишди. Бироқ “Кўза кунда эмас, кунида синади”, деганларидек, кўп ўтмай қонун ҳимоячилари Бумайрам ва Нозиманинг қилмишларини фош этишди. Натижада ҳар иккаласига нисбатан Жиноят кодексининг тегишли моддаларига асосан жиноят иши қўзғатилди. Жиноят ишлари бўйича Поп туман судининг ҳукмига биноан судланувчиларга озодликдан маҳрум қилиш жазоси тайинланиб, улар суд залидан қамоққа олинди. Шунингдек, суд ҳукмида айбдорлардан жабрланувчиларга етказилган зарар ҳам солидар тартибда ундирилиши белгиланди.\nСуд мажлисида айрим жабрланувчилар, жумладан, Бумайрамнинг опаси Аломат Солиҳова ўзига етказилган зарардан воз кечганини маълум қилди.\nСуд Поп туман халқ таълими бўлими қошидаги васийлик ва ҳомийлик органи зиммасига Б.Солиҳованинг 2 нафар, Н.Абдуллажонованинг 1 нафар фарзандини уларнинг қариндошлари ёки бошқа шахсларнинг ҳамда муассасаларнинг васийлигига ёки ҳомийлигига топшириш вазифасини юклаш тўғрисида ажрим ҳам чиқарди.\nЭнди бир мулоҳаза қилиб кўрайлик: Бумайрам ва Нозима жазо муддатини ўтаб чиққунча 3 нафар фарзанд она меҳридан бошқа ҳеч нарсага зориқмаслиги мумкин. Лекин вақти-соати келиб улар улғайгач, тенгдошлари “Сен ўғрининг боласисан” ёки “Сенинг онанг ўғри”, дея юзига солмаслигига ким кафолат бера олади? Энг ачинарлиси, ана шунда.


Илгари у Жиноят кодексининг 168-моддаси 3-қисми «а» бандида назарда тутилган ноқонуний хатти-ҳаракатни содир этгани учун жиноий жавобгарликка тортилган. Лекин Ш. Турсунов бундан тўғри хулоса чиқармаган ва яна жиноят кўчасига кирган.\nДастлабки терговда маълум бўлишича, 2018 йилнинг октябрь-ноябрь ойларида\nШ. Турсунов «Silk road industry» масъулияти чекланган жамиятидан «Libero» болалар тагликларини олиб, қисқа вақт ичида 244 миллион сўм миқдорида тўловни амалга оширишга ваъда қилади. Аммо тагликларни пуллаб, даромаднинг ҳаммасини ўз манфаати йўлида сарфлаб юборади.\nТезкор-қидирув тадбирларни амалга ошириш мақсадида катта тезкор вакил, майор Ш. Холмуродов ва тезкор вакил, катта лейтенант Р. Бобожонов хизмат сафари билан Андижон, Наманган, Фарғона вилоятларига борганда Ш. Турсунов «ишни ёпиш» учун катта лейтенант Р. Бобожоновга 2000 АҚШ доллари миқдорида пора таклиф этди.\nҚасамёдга содиқ қолган ходим бу ҳақда 7-сонли ИИБ бошлиғига телефон орқали хабар берди, у эса ўз ўрнида туман ИИБ бошлиғига маълум қилди. Тезкор вакилга вазиятни аниқлаштириш учун Ш. Турсуновни Тошкентга олиб келиш юзасидан топшириқ берилди.\nШ. Турсунов ходимга қайта-қайта 2000 АҚШ доллари миқдорида пул таклиф этди. Катта лейтенант\nР. Бобожонов ушбу таклифнинг қонунга зид эканини ва бу учун жазо муқаррарлигини тушунтирди. Лекин шунга қарамай, фуқаро тегишли пул мукофоти эвазига фирибгарлик юзасидан тўпланган ҳужжатларни тергов органига топширмасликка кўндиришга уринди. Суҳбат аудиоёзувга қайд этилди.\nТезкор гуруҳ томонидан ўтказилаётган тадбир давомида, яъни фуқаро\nШ. Турсунов катта лейтенант Р. Бобожоновнинг хизмат хонасида пора тариқасида 1500 АҚШ долларини бериш жараёнида қўлга олинди.\nФирибгарга нисбатан Жиноят кодексининг тегишли моддаларига мувофиқ жиноят иши қўзғатилди.


«Жиноятчи...» — китоб! ёхуд муқовасига мос «ажабтовур» матоҳ ҳақида масал — Ishonch Gazetasi\nБиз томонларда отасининг акасини «катта ота» ҳам дейишади. Умр оқар дарё экан — кечагина «катта ота»лар ортидан эргашиб, эркаланиб юрган бола эдим. Бугун эса ўзим катта отаман. Бахти бутун бўлгур набираларимнинг китобга меҳри баланд. Улар йилда бир-икки бор меҳмонга келишади ва ҳар сафар кутубхонамнинг тит-питини чиқариб кетишади. Мен эса «қуш уясида кўрганини қилаётгани»дан хурсанд бўламан.\nТўғриси, имкон бўлганда набираларимни китоб билан сийлаб тураман, лекин кунлардан бир куни улар ўз совғам билан ўзимни саволларга кўмиб, асабим бузилишига сабабчи бўлишади, деб ҳечам ўйламаган эдим. Ҳаммаси «баҳри байт»дан бошланди…\nЯқинда қишлоққа борган эдим. Баҳона-ю сабаб билан ҳамма қариндош-уруғ катта ҳовлига тўпланди. Кечқурун болалар (набира ва жиянлар) икки гуруҳга бўлиниб, баҳри байтни бошлаб юборишди. Вақтни ҳисоблаб турувчи ҳамишаги ҳакам — камина.\nШундай қилиб, аввал шеърлар ўқилди, сўнг исмлар «элак»дан ўтказилди. Ким кўп топишга топишмоқлар ҳам айтилди. Навбат пойтахт шаҳарлар ва мамлакатларнинг номига келди-ю, ўйиннинг шу шарти билағон Бобурнинг «бебош»лиги боис бошланмасдан «барбод бўлди».\n— И-е, тўхтанглар-да, — деди у. — Ўйиннинг шу жойига келганда нуқул, меники тўғри, сеники нотўғри, деб ўрлашиб қоламиз. Келинглар, катта отамдан сўраймиз. Кўрамиз, кимники тўғри чиқаркан?\nБобурнинг гапи ҳаммага маъқул келди ва бирин-кетин саволлар ёғила бошлади.\n— Қатар тўғрими — Катар?\n— Қоҳира бўладими Коҳира?\n— Қувайт Кувейт дейиладими?\n— Қозоғистон деб ёзиладими ёки Қозоқистон?\nАввалига, бундай «қизиқ» саволларга жавоб бера туриб, «ҳа, энди, Японияни «Йипония» дейдиган, «Қ» товушини «К» деб талаффуз қиладиган «маданиятли саводли»лар кўп, «олим»лар ҳам бор. Бу болалар ҳам ўшаларнинг касрига қолиб, чалғиб-чалкашиб юрган экан-да» деган хаёлга бордим ва кейинги саволларни кутдим.\nКейинги саволлар эса «Впетнам», «Франтсия», «Мўқулистон», «Қирқизистон», «Полпша»… тарзида «қуюшқондан чиқиб кетди». Ортиқ чидаб туролмадим — овозим баландроқ чиқди: ўқиган китобларинг қани?\nКитобни келтиришди. «Ўзингиз совға қилувдингиз», дейишди. Эсладим: бу китобни ўзим сотиб олган эдим. Бир қарашда эътиборни тортадиган китобни ўшанда шунчаки варақлаб кўргандим, холос. Энди эса…\nЎзимни мажбурлаб, китобни ўқиб чиқдим ва ҳайратдан ёқамни ушладим. Нега десангиз, унда имловий хатолар ғиж-ғиж, жумлаларнинг «оёғи осмонда». Камига савол-жавоблар такрорланган. Мисоллар дейсизми? Марҳамат…\nМуқовани шундоқ очишингиз билан илк хато сизга «пешвоз» чиқади: «ажабтовур» сўзи «ажабтобур» деб ёзилган. Бундай ғализликлар матнда, давлат ва пойтахт шаҳарларнинг номларида жуда кўп учрайди. Уларни кўриб, «Имло ўзгармаганми?» деган хаёлга ҳам бордим. Қўшни Афғонистоннинг «Афқонистон», пойтахти «Кобул», пул бирлиги эса «афқон» эканлигини шу китобдан «билдим». Рубль, песо, юан, фунт-стерлинг, манат каби пул бирликларидан хабарим бор эди. Аммо «рублп», «ппесо», «юанп», «фунт-стрелин», «манта»…ларни эшитмаган эканман.\nАжабо, ажаб… «П» ҳарфи китобга «пашшадай ёпишган», аниқроғи, «ёпиштирилган». Оқибатда бутун бошли давлатлар ва пойтахт шаҳарларнинг номи ҳамда улуғвор, нурли сўзлар китобга «сочиб ташланган» «п»нинг дастидан «йиғлаб турибди». Мисоллар шунчалик кўпки, айримларини келтириб ўтсам, қолганлари «хафа бўлади».\nКелинг, футбол ҳақида гаплашамиз. Бундан 10-15 йил бурун «Манчестер Юнайтед»да Дуайт Йорк деган ҳужумчи ўйнарди. Унга терма жамоадаги ватандошлари билан бирга жаҳон чемпионатида тўп тепиш насиб қилган. Агар Ўзбекистон 2005 йил кузда Баҳрайн билан (китобда Баҳрейн) Тошкентда 1:1, меҳмонда 0:0 ўйнамаганида эди, кейинги босқичда Дуайт Йорк юртимизга келарди, бизникилар эса Тринидад ва Тобагога боришарди.\nТринидад ва Тобаго Шимолий Америкада жойлашган. «Антиқа» китобда Шимолий Америка давлатлари ҳақида ҳам маълумотлар берилган, бироқ рўйхатда Дуайт Йорк ватани йўқ-да!\nЭнди шу «ўзимиз»нинг Осиёдаги Фаластин давлати ҳақида қисқача сўз юритсак. Нима демоқчилигимни дарров фаҳмладингиз чоғи. Халқаро ҳаётда тез-тез тилга олинадиган Фаластин «ажойиб» китобда «қитъадошлари» қаторидан «тушиб қолган». «Хорижий Европа»… Йўғ-е? Ол-а, агар китобда айтилганидек, Европа «хорижий Европа» бўлса, у ҳолда қолган қитъаларга ҳам шу мақомни бериб, қора қитъани «хорижий Африка», Осиёни эса «маҳаллий Осиё» дейиш керак экан-да-а?!.\nБир пайтлар «хорижий Европа»да Югославия деган давлат бўларди. Ўтган асрнинг 90-йилларидан пароканда бўла бошлаган Югославия 2003 йилга келиб бутунлай бўлиниб кетди. Ундан Хорватия, Сербия, Словения, Македония, Черногория, Босния ва Герцоговина давлатлари ажралиб чиқди. Бу давлатлар «ёшлиги» учунми, негадир китобнинг «Европа давлатлари» қисмига киритилмаган. Аммо… ҳозирда дунё харитасида йўқ Югославия «йўқдан бор» қилинган. У европадаги 40- давлат экан. Ана маълумот, ана савия, ана…\nХуллас, 128 бетли китобда аянчли хатолар «ачиб ётибди».\n«Бир киши — ҳамма учун, ҳамма — бир киши учун». Мазмунан ёмон эмас, лекин «мода»дан, аниқроғи, собиқ тузумдан қолган шиор. Шундай эмасми?\nКитобда айрим географик номларнинг луғавий маъноси берилган ва яна «кашфиёт» қилинган: бинокл — «икки кўз», титан — «ўлмас худо», нептун — «дарё худоси», эхолот — «эхо худоси» … «Бинокл» ва «худо»ларнинг географик номга нима алоқаси борлигини кўп ўйласам-да, барибир тушунмадим. «Бинокл»нинг ўзбекча дурбин бўлишини ёш бола ҳам билади, шекилли.\nРасм ва Сурат. Китобда уларнинг фарқига борилмаган. Суратдаги… расм, расмдаги… сурат. Эслатма: расм чизилади, сурат олинади.\nКўчадаги реклама ва эълонларда «ер» сўзининг «эр» деб ёзилиши кўп учрайди. Бундай чаласаводлик китобда ҳам кузатилса, айтинг-чи, нима қилиш керак?\nКитоб муаллифини топиш мақсадида ижтимоий тармоққа кирдим. Гарчи муаллиф билан боғланиб, савол-жавоб қилишнинг имконини тополмаган бўлсам-да, «қизиқарли» маълумотларга дуч келдим. Маълум бўлдики, «шундай» китоб бир эмас, икки марта нашр қилинган экан. «Тирик сайёра» деб номланувчи бу китоб «Шарқ» нашриёт-матбаа акциядорлик компанияси томонидан 2009 ва 2013 йилларда 10000 нусхада чиқарилган. Камига, ҳар иккала вариант бугун Интернетда сотувда турибди. Аслида эса ҳар икки вариант битта нарса. Ўша хатолар… ўша масъуллар…\nҚўл учида чиқарилган китоб бешта қўлдан ўтиб, «дунёга келган». Демак, муаллиф Аҳмаджон Маматкаримов. У кишининг китобга ўта «масъулият» билан ёндашгани «…бу борада олиб борилган ўз тажрибаларни келтириб ўтмоқчиман» дейишидан маълум. Афсуски, китобда «тажрибаларни» каби «тажрибалар» кўп ўтказилган.\nТақризчилар — Исомиддин Абдуғаниев, география фанлари номзоди, доцент. Муборакхон Пайзиева, Фарғона ўқитувчилар малакасини ошириш институтининг география кафедраси мудираси. Бу илмий даражали тақризчиларнинг китобга «муносабати» янада тушунарли. Улар муаллифга, ҳойнаҳой, «зўр китоб бўларкан, табриклайман» дейишган-у, қўлёзмани ўқиб ҳам кўришмаган. Ўқишса, бундай хатоларга йўл қўйилмасди. Энг қизиғи, нимагадир улар 2013 йилги нашрдан «бадарға қилинган».\nҲар икки сафар ҳам китобга муҳаррирлик қилган Улуғбек Раҳимов ва мусаҳҳиҳ Инобат Турсунова ҳам ўз вазифасига «ўта жиддий» ёндашган. Уларнинг китобни «диққат билан ўқишгани» шундоққина кўриниб турибди.\nМен балким, жудаям катта мутахассис эмасдирман, лекин битта нарсани аниқ айта оламан: китоб жиддий тузатиш ва таҳрирга муҳтож. Мутахассис ва муҳаррирлар бу китобни, албатта, «хатм» қилишлари керак. Агар шундай қилинмаса, буям бир жиноят… Ахборот технологиялари, чет тили ва лотин алифбосини билиш, ўзлаштириш борасида болалар ҳам биз — катталардан анча илгарилаб кетган. Буни асло унутмаслик лозим. Унутсак, билағон болалар олдида ким деган одам бўламиз?\nШу ўринда бир мулоҳаза: агар ҳаётда бирор киши жиноят қилса, у қонун олдида жавоб беради. Лекин «жиноятчи» китоб бўлса-чи? Уни ким жазолайди? Албатта, бу беўхшов ўхшатишга эътироз билдиришингиз мумкин. Аммо «ажабтобур» китоб қанчадан-қанча болаларни чалғитиб, нотўғри билим олишига сабабчи бўлса, бу жиноят эмасми? Масаланинг маънавий томонларини ҳам ҳисобга олсак, жиноятнинг ижтимоий хавфлилик даражаси янада ортади. Жиноятга жазо муқаррар экан, китоб ҳам, унинг муаллифи-ю ноширлари ҳам ўз «қилмишлари»га жавоб бериши керак эмасми?\nҲа айтганча, ҳар иккала вариантда ҳам ер аҳолиси 6,5 миллиард киши (2008 йилги маълумот) деб ёзилган китобни Интернетдан (сотувдан) олиб ташлаш шарт.\nХуллас, болаларни «бола» билмайлик, уларни бемаъни ва бўш китоблардан асрайлик!


Сарри: «Челси» менинг футболимни ўйнамаяпти»\n«Челси» бош мураббийи Маурицио Сарри АПЛ доирасидаги «Манчестер Сити»га (0:6) қарши ўйиндан сўнг, ўз фикрлари билан ўртоқлашди.\n«Афсуски, бугун майдонда ўз футболимни кўрмадим. Энди бунинг сабабларини ўрганиб чиқишимиз лозим. Мен ўз футболимни ўйнамоқчиман ва бошқа услубга ўтиш ниятим йўқ. Ҳозир «Челси» менинг футболимни ўйнамаяпти.\n«Арсенал»га ютқазганимиздан сўнг, ҳафта давомида яхши шуғулландик, тайёргарлик кўрдик. Футболчиларнинг иштиёқи баланд эди. Мағлубиятнинг сабаби иштиёқнинг пастлиги эмас», - деди Сарри.\nЭслатиб ўтамиз, «Челси» АПЛ тарихида илк маротаба бундай йирик ҳисобда ютқазган эди.


Экспорт, инвестиция ва ишлаб чиқаришни маҳаллийлаштириш масалалари муҳокама қилинди — Qaraqalpaqstan Respublikası Ekonomika hám Sanaat Ministrligi\nQaraqalpaqstan Respublikası Ekonomika hám Sanaat Ministrligi\nDaǵazalar hám Tenderler\nЭкспорт, инвестиция ва ишлаб чиқаришни маҳаллийлаштириш масалалари муҳокама қилинди\nЎзбекистон Республикаси Президенти Шавкат Мирзиёев раислигида 12 август куни иқтисодиёт тармоқлари ва ҳудудларнинг экспорт салоҳиятини ошириш ва улардан самарали фойдаланиш, инвестицияларни, аввало, тўғридан-тўғри хорижий инвестицияларни жалб қилиш ва ўзлаштириш, ишлаб чиқаришни маҳаллийлаштириш кўламини кенгайтириш масалаларига бағишланган видеоселектор йиғилиши ўтказилди.\nДавлатимиз раҳбари бу масалаларга алоҳида эътибор қаратиб, доимий муҳокама қилиб бормоқда. Ушбу соҳаларга доир ҳужжатлар қабул қилиниб, зарур шарт-шароитлар яратилмоқда.\nХусусан, Ўзбекистон Республикаси Президентининг 2018 йил 20 декабрдаги “Экспортга кўмаклашиш ва уни рағбатлантиришни кучайтириш чора-тадбирлари тўғрисида”ги қарорига мувофиқ, Экспортни қўллаб-қувватлаш миллий тизими яратилди. Инвестициялар ва ташқи савдо вазирлиги ҳузурида Экспортни рағбатлантириш агентлиги ташкил этилди. Шунингдек, 205 номдаги товарларни экспорт қилишда транспорт харажатларининг 50 фоизини қоплаб бериш йўлга қўйилди.\nБундай реал, амалий чора-тадбирлар албатта ўз натижасини бермоқда. Экспорт билан шуғулланадиган субъектлар сафига 2 мингта янги корхона қўшилди, экспорт географияси 42 та давлатга кенгайди, 59 турдаги маҳсулот биринчи марта экспортга йўналтирилди.\nЖорий йилнинг етти ойида товарлар ва хизматлар экспорти 7 миллиард 331 миллион долларни ташкил этган, бу ўтган йилнинг шу даврига нисбатан 23 фоиз кўпдир.\nЙиғилишда “Ўзтўқимачиликсаноати” уюшмаси, “Ўзбекозиқовқатхолдинг” компанияси ҳамда Тошкент шаҳри, Фарғона, Андижон ва Тошкент вилоятларида экспортни кўпайтириш бўйича мавжуд имкониятлардан тўлиқ фойдаланилмаётгани кўрсатиб ўтилди. Мутасадди раҳбарлар экспортёрларнинг муаммолари билан тизимли шуғулланмаётгани, давлат томонидан яратилган имкониятларни тадбиркорларга етказиб, уларнинг ташқи бозорга чиқишига кўмаклашмаётгани танқид қилинди.\nИнвестициялар ва ташқи савдо вазири бошчилигида ташкил этилган Ҳудудлар ва тармоқларнинг экспорт салоҳиятини ошириш бўйича Республика комиссияси корхоналар вакиллари ва тадбиркорлар билан учрашувлар ўтказиб, уларни экспорт фаолиятига жалб этиши, бу борадаги муаммоларини ҳал этиш, халқаро стандартларни жорий қилиш ва сертификациядан ўтказиш бўйича ёрдам бериши зарурлиги таъкидланди.\n– Экспорт имкониятларимиз кўп. Хусусан, пахта толаси ва мева-сабзавотни қайта ишлаб, экспортбоп маҳсулотлар чиқариш мамлакатимизнинг ривожланиш нуқталаридан бири бўлиши керак. Шу орқали экспортни кўпайтирамиз ва янги иш ўринларига эга бўламиз, – деди Шавкат Мирзиёев.\nМаълумки, юртимизда етиштирилган қишлоқ хўжалиги маҳсулотлари бутун дунёда қадрланади. Бу тайёр “бренд” экспорт учун катта имкониятдир.\nПрезидентимизнинг шу йил 29 июль куни қабул қилинган “Қишлоқ хўжалиги маҳсулотларини чуқур қайта ишлаш ва озиқ-овқат саноатини янада ривожлантириш бўйича қўшимча чора-тадбирлар тўғрисида”ги Қарори мазкур имкониятдан самарали фойдаланиш, аграр соҳага замонавий технологияларни жорий қилишга қаратилган.\nУнга кўра, 2019-2021 йилларда умумий қиймати қарийб 1 миллиард доллар бўлган 45 та агрологистика комплекси, қайта ишлаш бўйича 205 та янги қувват, 36 минг гектар интенсив боғ ташкил этиш режалаштирилган.\nЙиғилишда шу борадаги ишларнинг ижросига ҳам тўхталиб ўтилди. Белгиланган чора-тадбирларни муддатида бажариш ва бунинг ҳисобига мева-сабзавот экспортини 2021 йилда 2 баробар ошириш зарурлиги таъкидланди. Такрорий майдонларга экспортбоп экинлар экиш, айниқса, дуккакли маҳсулотларни экспортга кўпроқ чиқариш муҳимлиги қайд этилди.\nХорижга ташрифлар ҳамда халқаро кўргазмалар доирасида имзоланган экспорт шартномаларининг бажарилиши, октябрь ойида “Ўзбекистонда ишлаб чиқарилган” номли халқаро кўргазма ўтказилишига оид масалаларга ҳам эътибор қаратилди.\nЭкспортёрларнинг хориждаги савдо уйлари устав капитали миқдорини ошириш юзасидан таклифлар билдирилди.\nИнвестиция иқтисодиётнинг ҳаракатлантирувчи кучи. Мамлакатимизда фаол инвестиция сиёсати юритилиб, иқтисодиёт тармоқлари ва ҳудудларга тўғридан-тўғри хорижий сармоялар йўналтирилаётгани натижасида кўплаб лойиҳалар амалга оширилмоқда.\nМасалан, жорий йилнинг биринчи ярмида 85 триллион 775 миллиард сўм инвестиция ўзлаштирилган, бу ўтган йилнинг шу даврига нисбатан 1,6 баробар кўпдир. Асосий капиталда тўғридан-тўғри хорижий инвестициялар улуши 2,5 баробарга ошиб, 1,7 миллиард долларга етган. Давлат кафолати бўлмаган хорижий кредитлар эса 3,7 баробар кўпайган. Ўзлаштирилган тўғридан-тўғри хорижий сармояларнинг қарийб 75 фоизи ҳудудий лойиҳаларга тўғри келмоқда.\nБу кўрсаткичлар қайд этилар экан, энди асосий эътиборни йилнинг қолган даврида кўзда тутилган инвестицияларни тўлиқ ўзлаштиришга қаратиш зарурлиги таъкидланди.\nТўғридан-тўғри хорижий инвестицияларни ўзлаштириш суст кечаётган тармоқлар раҳбарлари мавжуд ҳолат сабаблари ва бу борадаги ишларни жадаллаштириш режалари тўғрисида ҳисобот берди.\nВазирлар Маҳкамасига 2019 йилги Инвестиция дастурига мувофиқ, умумий қиймати 4,2 миллиард доллар бўлган 145 та лойиҳа бўйича саноат объектларини муддатида ишга тушириш юзасидан топшириқлар берилди. “Навоийазот” акциядорлик жамиятида поливинилхлорид ва азот кислотаси ишлаб чиқариш, Муборак газни қайта ишлаш заводида суюлтирилган газ ишлаб чиқаришни кенгайтириш, Тўрақўрғон, Тахиатош ва Навоий иссиқлик электр станцияларида янги буғ-газ ускуналарини ўрнатиш, Тошкент металлургия заводини қуриш лойиҳалари шулар жумласидандир.\nТаҳлилларга кўра, охирги ўн йилда ишга туширилган қирққа яқин йирик корхона қувватларидан тўлиқ фойдаланилмаяпти.\nВазирлар Маҳкамаси, Инвестициялар ва ташқи савдо вазирлиги, Иқтисодиёт ва саноат вазирлигига инвестиция дастурлари доирасида ишга туширилган корхона ва объектлар фаолиятини таҳлил қилиб, кам қувватда ишлаётганларини лойиҳа параметрларига олиб чиқиш бўйича кўрсатмалар берилди.\nЙиғилишда 2020-2022 йилларга мўлжалланган Инвестиция дастурини шакллантириш масаласи ҳам муҳокама қилинди. Ушбу дастурга, аввало, олий даражадаги ташрифлар доирасида имзоланган 650 га яқин келишувларга мувофиқ ишлаб чиқилган аниқ лойиҳаларни, шунингдек, нефть-газ хомашёсини чуқур қайта ишлаш, муқобил энергетика, машинасозлик, электр техникаси, қурилиш материаллари, агросаноат каби юқори технологияли тармоқлардаги лойиҳаларни киритиш зарурлиги кўрсатиб ўтилди.\nВидеоселекторда яна бир муҳим соҳа – маҳаллийлаштиришни кенгайтириш масаласи атрофлича таҳлил қилинди.\nМаҳаллий хомашёни чуқур қайта ишлаш асосида юқори қўшимча қиймат яратиш ва импорт ўрнини босувчи маҳсулотлар ишлаб чиқариш иқтисодиёт барқарорлигининг муҳим омилидир. Шу боис мамлакатимизда маҳаллийлаштиришни ривожлантириш, корхоналар ўртасида саноат кооперациясини кенгайтиришга зарур шароит яратилмоқда.\nЛекин айрим тармоқ ҳамда ҳудудларда маҳаллийлаштириш бўйича ишлар ўз ҳолига ташлаб қўйилгани танқид қилинди.\n– Шунча шароит яратяпмиз, технологиялар олиб келяпмиз. Жойлардаги раҳбарлар эса ўзини қийнамай, маҳаллийлаштириш устида ишлаш ўрнига осонгина импорт қилишга ўрганган, – деди Президентимиз.\nЮртимизда молибденнинг 1,1 фоизи, табиий газнинг 12 фоизи, рухнинг 21 фоизи, миснинг 25 фоизи, мева-сабзавотларнинг 20 фоизи, ип-калаванинг 46 фоизи қайта ишланмоқда, холос. Агар бу хомашёлар чуқур қайта ишланса, қўшилган қийматни 5 бараваргача ошириш мумкинлиги қайд этилди.\nВазирлар Маҳкамасига барча тармоқ ва ҳудудлар корхоналарида маҳаллийлаштирилган товар ишлаб чиқариш ҳажмини келгуси икки йилда камида 20 фоизга ошириш, импорт улуши юқори бўлган товарларни маҳаллийлаштириш бўйича дастур тайёрлаш вазифаси қўйилди.\nҲисоб палатаси таркибида маҳаллийлаштиришни кенгайтириш масалаларини таҳлил қиладиган бўлинма ташкил этиш зарурлиги таъкидланди.\nВидеоселекторда тармоқлар ҳамда ҳудудлар раҳбарларининг ҳисобот ва таклифлари эшитилди.\n2015 - 2019© Qaraqalpaqstan Respublikası Ekonomika hám Sanaat Ministrligi


Жавондаги китоб » Страница 7\nEsdalik.uz - ёшлик илҳомлари » Жавондаги китоб » Страница 7\nКурантил кўчаси, 28\nИндонезиянинг замонавий йирик ёзувчиси Прамудя Ананта Тур 1925 йилда туғилган. Ёшлик йилларида қўлида қурол билан мамлакат мустақиллиги учун курашган. Миллий адабиёт ривожига қўшган катта хизматлари учун Индонезиянинг бир қатор адабий мукофотларига сазовор бўлган. Л.Толстой, А.Куприн, М.Горкий, М.Шолохов асарларини индонез тилига таржима қилган. Кўплаб ҳикоялар, «Бу Жанубий Бентенда юз берган эди» қиссаси ва «Бекаси наҳри соҳилида» романи муаллифидир.\nШаҳар бўйлаб бир маромдаги ҳорғин, қисқа одимлар билан аскар ботинка кийган киши борарди.\nБир неча йил бурун бу ботинкалар яп-янги эди, ялтираб турарди. Жанг майдонлари бўйлаб, ўлдирилган турли миллат аскарлари танасини таҳқирлаб, музаффарона юриб ўтганди. Лекин у пайтлар ўтиб кетди. Ботинкалар ўз оҳорини йўқотди: пошналари ейилиб, усти сарғайиб йиртилди, учи айрилиб кетди.\nПрамудя Ананта Тур\nОдамларни ёлғиз қолдирманг\nАвтомобилнинг эшиги очилди-да, ожиз нур қоронғиликни тилиб ўтди, бола стакандаги чойни тўкиб юбормасликка тиришганча патнисни машина ичида ўтирган одамга узатди.\n— Яшавор, Маҳмуд!—деди орқа ўриндиқда ўтирган киши.—Ҳар доимгидек иссиғидан олиб келибсан.\nБола жилмайди, бу ёқимтойгина сепкилли ўсмир эди.\n— Тезроқ бу ёққа чиқа қол, бўлмаса совқотиб қоласан,— деди айнан ўша одам.\nБола машина ичига шўнғиди. Рул олдида яна бир одам ўтирарди. У ёшгина бўлиб, кўзойнак ортидан мулойим қараб турарди.\n— Кечга қоласанми, деб қўрқувдик, ҳатто хавотир ола бошлагандик. Радиода болалар учун эшиттириш бошланган бўлса керак-а?\nСоат олтига яқинлашиб қолганди ва мен бассейн ёнида бирпас ўтириб пиво ичганча қуёшда тобланишга қарор қилдим. Мен барга кириб пиво сотиб олдим ва боғ орқали бассейнга жўнадим. Боғ ажойиб эди-бир текис қилиб қирқилган ўтли сайҳонлик, гуллар, атроф эса палмалар билан қуршалганди. Шамол палмалар учини силкитар, барглар шунга мос равишда шитирлаб овоз чиқарарди. Бассейн атрофидаги баланд соябонлар остида кўплаб эркак ва аёллар ўтиришарди. Бассейн ичида эса уч-тўрт нафар йигит-қиз бўлиб, улар шовқин солганча бир-бирларига катта резина тўпни отиб ўйнашарди.\nМен тўхтаб, уларга разм солдим. Қизлар меҳмонхонада турувчи инглизлар эди. Йигитларни эса танимадим, аммо уларнинг америкача лаҳжасини эшитгач, йигитлар бугун эрталаб келган Америка ҳарбий кемасининг курсантлари эканлигини тахмин қилдим.\nМен соябонлардан бирининг остига ўтирдим ва пивомни очдим. Кўм-кўк сувни сачратиб ўйнаётганларни кузатиш менга завқ бағишлаётганди.\nҲатто муҳтожларга ёрдам кўрсатиш жамиятидан нафақа олиб келган олижаноб хоним ҳам болани нега бунчалик кўпайтираётганимизни сўради. Ўша куни хотинимнинг кайфияти ёмон эди. «Пулимиз бўлганида кечқурунлари кинога борардик, бўлмагандан кейин нима қиламиз, тўғри тўшакка йўл оламиз, ана шундай қилиб бола туғилаверади-да», дея бор ҳақиқатни айтди-қўйди. Бундай шартакиликдан ранжиган хоним узр сўраб қайтиб кетди. Хотинимга тўғри сўз ҳам ўз ўрнида эътиборли эканини, бировга зарда қилишдан олдин ким билан гаплашаётганини ҳисобга олиш зарурлигини айтиб бироз койиган бўлдим.\nТурмуш ташвишларидан йироқ, ёш ва буйдоқ юрган кезларимда Рим ҳаётига оид газетларни кўп ўқирдим. Бу рўзномаларда инсонларнинг ҳаётида юз берган жамики бахтсиз ҳодисалар: ўғирлик, қотиллик, ўз жонига қасд қилиш, майда безориликлар... тўғрисида ёзишарди. Ўша кезларда бундай кўргуликлар бир кун менинг ҳам бошимга тушади, деб сира ўйламаган эдим.\nУйда атиги учтагина адёл бор бўлиб, уччови ҳам эскириб, увадаси чиқиб кетган эди. Улардан бирини ҳар кеча оиланинг кенжа фарзанди Мунни ва тўнғичи Сита, иккинчисини — ўртанча ака ва сингил, учинчисини эса оталари — муаллим Ишар Дас ёпинишарди. Xотини Бхагванти эса тунни бўйра устида канопдан тўқилган матони ёпиб ўтказарди.\nУч нафар кичик фарзанд аллақачон ухлаб қолишди, тўнғичи эса ҳамон йўталарди. Мана икки йилдирки, касаллик қизни қийнамоқда. Бир кун Ишар Дас ўқувчилардан бирининг отасидан — айтишларича, яхши шифокордан — Ситани бир кўриб қўйишни илтимос қилди. У қизни дарҳол операция қилиш керак, акс ҳолда Сита кар бўлиб қолиши мумкин, касаллик унинг юрагига ҳам таъсир қиляпти, деди. Шифокор бундан ташқари ҳар куни болага сут, тухум, кўкатлар, мевалар, витаминлар беришни тавсия қилди...


Telegram-каналингиз борми? Фаолиятингизни энди қонунийлаштириш мумкин! - Terabayt.Uz\nTelegram-каналингиз борми? Фаолиятингизни энди қонунийлаштириш мумкин!\nИнтернетда канал очиб реклама жойлаштириш орқали пул топадиган ёки тижорий фаолиятга яқин бўлмаган усуллар билан даромад олиш орқали ўзини ўзи банд қилган шахсларнинг қонуний ишлаши учун имконият яратилган. Бунда йилига 223 000 сўм миқдорида солиқ тўлаш лозим бўлади, деб ёзади Sof.uz.\nЎша фаолият турларини танлаган ҳолда базавий ҳисоблаш миқдорининг 50 фоизи, яъни 111 минг 500 сўм миқдорида ижтимоий солиқни тўлаши мумкин. Бу тўлов миқдори 2020 йил учун белгиланган.\n#Telegram #Telegram Desktop #Ўзбекистон #Telegram X #Давлат солиқ қўмитаси


Ўзбек шахматчиси АҚШда ўтган мусобақада ғолиб...\n20.11.2019 16:20 0 1615\nЖорий йилнинг 14-18 ноябр кунлари АҚШнинг Нью-Йорк шаҳрида «Маршалл» шахмат клубида Маршалл чемпионати ўтказилди. Ушбу мусобақа 103 марта ўтказилди.\n«Маршалл» шахмат клуби 1915 йилда гроссмейстер Маршалл томонидан ташкил қилинган ва 1916 йилдан бери «Маршалл чемпионати» ўтказилиб келинмоқда. Бу йил ташкил қилинган турнирда Ўзбекистон номидан Ҳамроқулов Жўрабек қатнашиб, Маршалл чемпионатининг 103-чемпионига айланди. Турнир ҳар йили ўтказилиб, бу йилги баҳсда 10 шахматчи қатнашди. 40 юришга 90 дақиқа ажратилиб, ҳар бир юришга 30 секунд қўшимча вақт берилди.\nЖўрабек Ҳамроқулов ушбу мусобақада рақибларини мағлубиятга учратиб, ғолиб бўлди.\nХориж 18/08, 09:22\nСпорт 17/08, 18:00\nБиринчи Жаҳон онлайн-олимпиадаси: Ўзбекистон кимлар билан шахмат ўйнаши маълум бўлди


Учинчи тираж қачон ўтказилади?\nДавлат солиқ қўмитаси ютуқли чек ўйинларининг учинчи тиражи яқинлашмоқда. Ҳар бир тиражда иштирокчилар сони ортиб бормоқда – рўйхатдан ўтказилган чеклар сони 25 мингдан ошиб кетди. Йирик ижтимоий акциянинг бир қисми бўлишга улгуриб қолинг ва кўплаб қимматбаҳо совғаларни ютиб олинг, шу жумладан, супер ютуқ – Chevrolet Nexia 3 автомобилини ҳам.\nЮтуқли чек ўйинига жамоатчиликнинг қизиқиши савдо ва хизмат кўрсатиш устидан жамоатчилик назоратини кучайтирди. Aксарият истеъмолчилар аллақачон QR кодли чеклар ўйинда иштирок этишларини билади. Бундай чеклар ҳамма жойда ҳам берилмайди.\nАмалдаги қонунчиликка кўра, дорихона, АЁҚШ ҳамда алкоголь ва тамаки маҳсулотлари савдо пунктларида, шунингдек, йирик савдо тармоқларида онлайн назорат-касса машиналари ёки виртуал касса чеклари берилиши шарт. Бунда тўлов қандай шаклда – нақд пул ёки банк картаси орқали амалга оширилишининг аҳамияти йўқ. Aгар сотувчи асоссиз сабабларни келтириб, чекни беришдан бош тортса, истеъмолчи жарима тўғрисида огоҳлантириш ҳуқуқига эга. Солиқ кодексининг 221 моддасида “назорат-касса техникасининг ва (ёки) ҳисоб-китоб терминалларининг қўлланилиши мажбурий бўлгани ҳолда, уларни қўлламасдан савдони амалга оширганлик ва хизматлар кўрсатганлик, худди шунингдек сотиб олувчига квитанциялар ёзиб бериш, талонларни, чекларни ёки уларга тенглаштирилган ҳужжатларни бериш мажбурий бўлгани ҳолда бундай ҳужжатларни бермасдан товарларни реализация қилганлик ва хизматлар кўрсатганлик, шунингдек ҳисоб-китоб терминаллари орқали тўловларни қабул қилишни рад этганлик” беш миллион сўм миқдорида жарима солиш белгиланган.\nҚонуний харидни амалга ошириб ёки кўрсатилган хизмат учун чек олгандан сўнг, истеъмолчи уни тўғри рўйхатдан ўтказиши керак. Чекнинг QR кодини SOLIQ иловасида сканерлаш ёки 12 хонали фискал белгисини 1077 рақамига SMS тарзида юбориш орқали рўйхатдан ўтказилади. Ҳар бир чекка уни рўйхатдан ўтказган эгасининг рақами бириктирилади. Муҳим: чекни аслини бутун ҳолатда сақлаш лозим. Яроқсиз – йиртилган ва сифати бузилган чеклар соврин беришга асос бўлмайди.\nЭслатиб ўтамиз, бир кун давомида битта савдо нуқтасидан фақат иккита, харид миқдори 1000 сўмдан зиёд чекни рўйхатдан ўтказиш мумкин.\nХарид миқдори 1000 сўм ёки ундан зиёд бўлган чек учун телевизор, кир ювиш машинаси, кондиционер, газ плитаси, дазмол, велосипед ва ҳатто автомобиль ютиб олиш мумкин. Чеклар сони қанча кўп бўлса, ғолиб бўлиш имкони шунча кўп бўлади.\nЮтуқли чек ўйинлариннг учинчи тиражи 2020 йил 16 сентябрь куни бўлиб ўтади.\nЧек талаб қилинг, ўз ҳуқуққингиз учун курашинг ва қимматбаҳо совға соҳиби бўлинг.


"Барселона" Гомешни "Вест Хэм"га сотишни хоҳламади\n27 май, 2019, 23:40 265\nТеглар:Барселона | Андре Гомеш | Вест Хэм\nУнга яна 2та АПЛ клубидан қизиқишлар бор.\nЛондоннинг "Вест Хэм" клуби "Барселона" ярим ҳимоячиси Андре Гомешнинг трансфери бўйича келишувга эриша олмади. Бу ҳақда Sky Sports хабар тарқатмоқда.\nУнга кўра “болғачилар” 25 ёшли португалиялик футболчи учун “кўк-анор ранглилар”га 20 млн евро таклиф қилишган, бироқ рад жавобини олишган. Каталонияликлар ушбу футболчини 28-38 млн евро атрофида баҳоламоқда. Унга эса "Эвертон" ва "Тоттенхэм" клублари ҳам қизиқиш билдирмоқда.\nМаълумот учун, Гомеш жорий мавсумни ижара асосида “Эвертон” сафида ўтказди ва 29та ўйинда майдонга тушиб, 1та гол ҳамда 2та голли узатмага муаллифлик қилди. Унинг “Барселона” билан амалдаги шартномаси 2021 йилга қадар имзоланган.\n"Барселона" посбони АПЛнинг икки клуби билан музокаралар ўтказмоқда\n"Арсенал" "Барселона" футболчисига қизиқиб қолди\nВермален яна АПЛга қайтиши мумкин